Folkaren altzoan

Paco ‘Denbora’ diskoa aurkezten ari da zuzeneko batzuetan. Lehen bakarkako lana du, baina esperientzia luze baten emaitza da.

Xabi Etxeberri biolin jotzaileak ehun metroko lasterkaldirako prestatzen ari den kirolariaren performantziarekin konparatzen du Paco Etxebers Paco-ren (Irulegi, 1980) Denbora disko autoekoitzia. Prestaketarako urteetako lana behar izan du, detaile bakoitza aitzinetik kalkulatuz, «perfekzionista» baten moldean; gero, grabaketan, lasterraldi bat balitz bezala, kolpe bakar batean dena eman du. Eta hori izan da emaitza.

Denbora diskoak badu horretarik. Gaur egungo teknikek disko perfektu baten ateratzeko aukera ematen ahal badute ere —eta horretaz badaki zerbait Etxebersek, soinu teknikaria baita—, Pacok ez du horrelakorik erabili bere diskorako. Soinu teknikari gisa ere ezagutua da haren perfekzio gustua, hain zuzen. Zenbait mikro dauzka zakuan, gelaren arabera lortu nahi duen soinuaren araberako mikroa hautatzeko.

Bada, hori dena menperaturik ere, artistak badu hauskor agertzeko indarra ere. Folkaren altzoan, gitarra du lagun, bereziki, eta ahotsa. Paco eta Marieder taldea ezagutu dutenek ezagutuko dute haren ahotsa, eta bere gitarraren soinua eta jokoa. Zenbait lagunek eskukaldia eman diote: dela Etxeberri biolin jotzailea, Aguxtin Alkhat, kantu baten hitzetarako, edota Elorri Lambert, haren ahotsarekin, Zure irria kanturako.

Gezurrik ez diskoan. Eta hori bada bere indarretako bat. Egiten duena egiten duela, entzulea hunkitzeko bidea errazten duela. Baina, bestalde, hori: esperientzia luze baten miraila ere bada diskoa. Menperatzen du afera Pacok, baita gitarra jotzeko moldean ere. Picking izeneko teknika erabiltzen du anitz, Mikel Laboak egiten zuen bezala. Laboa preseski erreferentzietako bat du Pacok. Begi keinu bat ere egiten dio diskoak, musika hutsezko doinuekin, Laboak egiten zituen bezala. Laboak eragina izan zuen Pacori euskara ikasteko sortu zitzaion gogoan ere. AEKn ikastaldi labur bat egin, eta hurbileko lagun batzuei euskaraz hitz egiteko eskatu zien. Horrela hasi zen Paco. Diskoak badu hasierako garai horietan idatzi zuen lehen euskal kantua: Haizegoaren oihua. Paco eta Marieder taldean jadanik arrakasta izan zuen. Hemen bakarrik kantatzen da. Gainerako kantu gehienak ere Pacok ditu idatziak, hamarnaka. Hautatzea izan da kontua. Diskoan parte hartu dutenek lagundu dute horretan. Etxeberri bera gogoratzen da nola 30 kanturen artean hautatu eta bertan biolina sartzeko parada eman zion.

Urteak dira diskoa prestatzen ari dela. Ez agian diskoa bera, zehazki, baina urteak dira Paco bakarka ari dela, nahiz eta parareloki beti aritu zenbait taldetan, baita metal taldeetan ere. Ez da usu agertu bakarrik publikoki, baina beti izan du alde hori. Etxean berean. Gitarra egunero ukan du ondoan. Eta egunero jo du, eta jotzen du. Diskoa ibilbide luze horren biribiltzeko manera bat ere bada. Denbora du izenburua diskoak, eta ez da kasualitatea. Denboraren kontu horren metafora haren gitarrak berak irudi dezake. Urteek gitarra hobetzen dutela baieztatu du Pacok. 9 urtetan erosi zuen gitarrarekin grabatu du diskoa, eta horrekin ari da zuzenean ere. Zuzenekoetarako ere, hain zuzen, denbora hartzen ari da Paco. Ez ditu zuzeneko anitz, eta, dena den, ez ditu sobera nahi. Berriki Itsasun (Lapurdi) emana behar zuen bat, baina azkenean deuseztatu egin dute. Orain, ikusteko dago noiz emanen duen beste bat.


Eskola-Gurutziaga abesbatzaren 25 urteak ospatu dituzte Aieten

Aieteko kaleak eta parkeak musikaz, dantzaz eta txistuz bete zituzten atzo. Hain zuzen, Donostiako Udalaren Txistulari taldeak, Eskola dantza taldeak eta Eskola-Gurutziaga abesbatzak emanaldia egin zuten Aieteko parkean, koruaren 25. urteurrena ospatzeko. Aurretik, Jose Ignazio Ansorenak gidatutako taldeak diana egin zuen auzoko kaleetatik.

Jauregiaren sarrera nagusiko harmailadian jarrita eskaini zuen Eskola-Gurutziaga abesbatzak kontzertua. Errepertorioa hiru zatitan banatu zuten: lehenik, abesbatzak Uruñuelaren Maitia nun zira abestu zuen; ondoren, Juanjo Ocon zuzendariak gidatuta Agurra abestu zuen abesbatzak, Eskolako dantzarien dantzek eta txistulariek lagunduta; hirugarrenik, abesbatzak eta txistulariek Txanton Piperri jo zuten, Jose Javier Etxeberria zuzendariak gidatuta. Azkenik, Euskal Herriko abestien aria bat eskaini zieten entzuleei.

Atzoko kontzertua abesbatzaren 25. urteurrena ospatzeko lehen emanaldia izan zen; hain zuzen, hasieran antolatutako egitaraua pandemia egoerara egokitu behar izan dute. Aurreikusita dituzten kontzertuez gain, argazki erakusketa txiki bat jarri dute Aiete kultur etxean, koruaren ibilbidea errepasatzeko.


Harry: 'Printzeok borrokatu egin behar dugu neska-laguna izateko'

William printzearen anaiak adierazi duenez, bizimodu pribilegiatu dute, baina, batzuetan, "pertsona arruntak" izatea gustatuko litzaiekeela esan du.

Ingalaterrako Harry printzearen aburuz, "printzea bazara neska-laguna topatzeko borrokatu egin behar duzu". William printzearen anaiak eta Kate Middletonen koinatuak bikotekidea bilatzea oso lan zaila dela onartu du.

Harry Elisabeth II.arekin izan da erreginak Karibe aldetik egin duen biran. Kazetariek errege etxeetako kideek ipuinetan bezala bizi diren galdetu diotenean, printzeak ezetz erantzun du. "Ez, inola ere ez", esan du. Gainera, horrelako bizitza norbaitekin partekatzeko arazoak ere dituela adierazi du. "27 urte ditut eta erronka horri aurre egin nahi dion norbaiten bila nabil", azaldu du, baina horrenbesteko erantzukizuna nahi duenik ez duela topatzen esan du.

Harryren azken harreman serioa 2010ean amaitu zen eta, ordutik, ez du neska-lagun ofizialik izan. Hala ere, Charles printzearen seme gazteena hainbat neskarekin elkartu dute hedabideek. Horien artean, William eta Kate Middletonen ezkontzaren ostean, Pippa Middletonekin oso harreman ona zuela eta elkarrekin zeudela era argitaratu zuten hainbat aldizkaritan.

"Anaia eta biok bizimodu pribilegiatua dugu, baina botere handi batek erantzukizun handia du eta anaiari eta bioi, batzuetan, pertsona arruntak izatea gustatuko litzaiguke", esan du.


Deabruak Kalean Asanblada Feminista sortu berri da

Ibarrako emakume talde bat elkartu eta asanblada osatzearekin batera, egitasmoak antolatu dituzte azaroaren 29a bitarte, Borroka feministarekin kartzelak suntsitzen lelopean. Maite Aranalde eta Gixane Urrestarazu asanbladako kideekin hitz egin dugu sorrerari eta egitarauari buruz.


NIZEko eskolek Iribasi erantzun diote ikasturtea ez dela «normala»

Murrizketak zentroetan sumatzen direla salatu dute, eta atzera egiteko eskatu diote Hezkuntza Nafarroako buruari

«Gizarteak jakin behar du ikasturte hau ez dela normala, inondik inora ere. Murrizketak nabarmenak dira, eta sumatu egiten dira zentroetan». Horixe salatu du Iruñeko Amaiur udal ikastolako zuzendari Pello Egurenek. NIZEko kide da Eguren, Nafarroako Ikastetxeetako Zuzendarien Elkarteko kide alegia. D ereduko sare publikoko Haur eta Lehen Hezkuntzako 57 zentrok egiten dute bat elkarte horretan. Hezkuntza Departamentura eraman dute salaketa. Ikasturte osorako programazioarekin batera, murrizketen eragina zehazten duen txostena aurkeztu dute departamentu horretako erregistroan.

Ekinaldi horren bidez, Nafarroako Hezkuntza kontseilari Jose Iribasi erantzun dio NIZEk. «Ikasturtea normaltasun osoz hasi zela esan zuen kontseilariak; inolako arazorik ez balego bezala. Baina errealitatea ez da hori. Kalitatezko hezkuntza publikoaren alde gaude D ereduko ikastetxeok, eta irakasleok ahalegina egiten ari gara egungo egoerari aurre egiteko», nabarmendu du NIZEko presidente Iñaki Anduezak.

Egoera, hala ere, ez dela samurra erantsi du Anduezak. Eta ikastetxeen egunerokoan sumatzen dela, jada, murrizketen eragina. «Batez beste, bi-lau irakasle galdu dira ikastetxe bakoitzeko», azaldu du. Zenbait zentrotan gelak galdu dituzte, halaber, gela bakoitzeko ikasle kopurua 25etik 27ra igo eta gero. Irakasle espezialistei eragin die neurriak, batez ere.

Lanean ari diren irakasleentzat ere, egunerokoa gero eta zailagoa dela gaineratu du NIZEko presidenteak. «Eskola ordu gehiago dugunez, koordinatzeko eta bertzelako lanak egiteko denborarik ez dugu. Korrika gabiltza batetik bestera. Sumatzen da estresa irakasleen artean». Egoerak okerrera egin dezakeela uste du Anduezak, eta aukera horrek kezkatzen duela onartu du.

Lanean ari diren hainbat irakasleren baldintzen inguruko kezka ere badu NIZEko buruak. Ez da bakarra. «Baldintzak asko kaskartu dira. Ordezkapenak egiteko kontratuak eten egiten dira, adibidez, besta egunetan, oporrak ez ordaintzeko. Ordu batzuetarako kontratuak ere egiten ari dira», erran du Egurenek. Amaiur ikastolan, bi irakasle gutxiago dituzte oraingo ikasturtean.

Giza baliabideen ingurukoa, gainera, ez da Nafarroako ikastetxe publikoetako arduradunen kezka bakarra. «Baliabide ekonomikoak ere murriztu dira. Nafarroako Gobernutik %20 gutxiago jasoko dugu.

Horrek erran nahi du hainbat proiektu eta programa moldatu edo bertan behera utzi beharko dugula», erran du Natalia Ordokik, Zubiriko ikastetxeko idazkariak. Alde horretatik, hainbat adibide aipatu ditu Hegoalde udal ikastolako Aitor Etxartek. «Irakaskuntzaren esparruan teknologia berriak erabiltzeko programa erabat geldirik dago. Ikastetxeetan obrak egiteko aukerarik ere ez da».

Nafarroako Gobernuak ikastetxeekin musika sustatzeko orain arte garatutako programa ere adibidetzat jarri du Etxartek: «Gobernuak bertan behera utzi du programa hori, baina aldi berean sortu dira ekimen pribatuak zerbitzu hori bera eskaintzeko; ordainduta, noski».

Gogoetarako eskaera

Murrizketen eraginari buruzko txostena Hezkuntza Departamentuko ikuskatzaileek jasoko dute, erregistroan aurkeztu eta gero. Ikuskatzaile horien bidez, departamentuko arduradunek haren berri izatea da NIZEko kideen helburua. «Hezkuntzako buruek gogoeta egin behar dute, eta bertan behera utzi martxan jarri dituzten neurriak», nabarmendu du NIZEko presidente Iñaki Anduezak.

Anduezak erantsi du Jose Iribas kontseilariak ezin duela jarraitu erraten murrizketek eraginik ez dutela izan. «Guk argi eta garbi erakutsi diogu eragina nabarmena dela».

NIZEko kideak berretsi du irakasleek «ahalegin handia» egin dutela, ikasturtea hasi zenetik, ikasleek murrizketen eragina ahalik eta gutxien suma dezaten. «Profesionalak gara, eta eskaintza duina egin nahi diogu gizarteari; D eredu on bat eskaini herritarrei». Ahalegin horrek kostu bat baduela erantsi du, hala ere, eta, ondorioz, ez dakitela noiz arte eutsi ahal izanen dioten egungo egoerari. Hezkuntzan murrizketarik ez egiteko, eta lehen sailak zuen aurrekontura itzultzeko eskatu du.


Klima aldaketari aurre egiteko proposamenak egingo dituzte ikasleek bihar udaletxean

Herritarrak ere gonbidatuta daude Eskolako Agenda 21 programan parte hartu duten Zumaiako ikasleen proposamenak entzuteko egingo den batzar berezira –bihar, 10:00etan, udaletxeko areto nagusian–.

Herrien garapen iraunkorrean laguntzen duen heziketa-programa da Eskolako Agenda 21, komunitatearen partaidetzan oinarrituta eta Eusko Jaurlaritzako Ingurugelaren laguntzarekin. Aurten ikasleek egindako lanaren emaitza bihar ezagutuko da, 10:00etan udaletxeko areto nagusian egingo den batzar berezian.

Ikasturtean zehar ekitatea eta klima aldaketaren egoera zein den aztertu dute Zumaiako lau ikastetxeetako ikasleek, eta apirilean Algorri Interpretazio Zentroan elkartu ziren, proposaturiko hobekuntzen artean aukeraketa egiteko. Oikiako Eskolako, Herri Eskolako, Maria eta Jose Ikastetxeko eta Zumaiako Institutuko maila guztietako 25 ikasle batzartu ziren Eskolen Arteko Foroan. Biharko ekitaldian proposamenak aurkeztuko dituzte publiko aurrean, eta jarraian udal ordezkarien erantzuna jasoko dute.

Batzarra erabat irekia da, eta herritarrak gonbidatuta daude ekitaldian parte hartzera.


EH Bilduk babesa agertu dio Kataluniak abiatutako 'bideari'

"Herri batek aurrera egiten badu, denok egingo dugu aurrera", esan du koalizio abertzaleak, Bartzelonan egindako ekitaldi batean.

Josu Juaristi EH Bilduren Europako hauteskundeetarako zerrendaburuak babesa agertu dio Kataluniak abiatutako "bideari". Izan ere, "herri batek aurrera egiten badu, denok egingo dugu aurrera".

EH Bilduk Bartzelonan egin du igande honetako hauteskunde ekitaldi nagusia. Bertan, Juaristi, Lorena Lopez de Lacalle hautagaia eta Rosana Perez BNGko diputatua izan dira, eta Europako Parlamentuan Herriek Erabaki koalizioa (EH Bildu-BNG) erabakitzeko eskubidearen "ahotsa" izango dela azpimarratu dute.

Juaristiren esanetan, euskal hautagaiak "Euskal Herriko gatazka politikoaren konponbide prozesu demokratikoa indartzeko" ere joango dira Europako Parlamentura, eta "Europak esku hartze handiagoa" izatea eskatuko dute.

Buruzagi abertzaleak babesa agertu dio Katalunian deitutako kontsultari, eta "independentziarako bidea beste hainbat herrirekin batera" egin nahi dutela adierazi du. "Herri batek aurrera egiten badu, denok egingo dugu aurrera. Nazio batek irabazten badu, denok izango gara irabazleak", esan du.

"Gure hautagaitzak borrokan dauden sektore guztiak ordezkatuko ditu Europako Parlamentuan, bai Euskal Herrian, bai Galizian, bai Herrialde Katalanetan", gaineratu du.


Pertsona bat larri zauritu da Cintruenigotik gertu (Nafarroa) bi autok aurrez aurre jota izan den istripuan


Gernikako Akordioa aurkeztuko dute Getxon eta Sopelan

Irailaren 25ean Euskal Herriko hainbat eragile politiko, sindikal eta sozialek "Bake bidean aterabide demokratikoen akordioa" izenpetu zuten Gernikan. "Gatazka politikoa eta borroka bortitza bake-eszenatokirantz eta konponbide demokratikorantz bideratzeko Euskal Herrian bizi dugun aukera" baliatzea da sinatzaileen helburua. Akordioaren helburu zein edukiak era zuzen batean aurkezteko asmoz, ez dira gutxi egiten ari diren ekitaldiak. Getxo udalerrian herriz herri egiten ari dira aurkezpenak. Lehenengoa abenduaren 22an izan zen, Itzubaltzeta / Romoko kultur etxean. Hilaren 28an, berriz, Algortako Villamonte kaleko kultur etxean egin zuten. Azkenik, bihar, asteazkena, Getxoko Andra Mari pilotalekuan aurkeztuko dute Gernikako Akordioa, 19:30ean. Bitartean, Sopelan, ostiral honetan jarri dute hitzordua, 19:00etan, Kurtzio Kultur Etxean.

Aipatu aurkezpen guztiak Gernikako Akordioaren sinatzaileen tokian tokiko militanteak antolatzen ari dira. "Azken egun hauetako bi albiste garrantzitsuen ondoren, zapatuan presoen eskubideen alde Bilbon egin genuen manifestazio arrakastatsua eta astelehenean ETA erakundeak zabaldu duen agiria, aurkezpen hau testuinguru berrian dator", Getxoko ezker abertzaleak nabarmendu duenez.


Xalaparta elkarteko mus txapelketa

Xalaparta elkarteko mus txapelketan izena emateko epea irekita dago. Jakinarazi dutenez, hilaren 27a izango da izena emateko azkeneko eguna.


Andoni Ortuzar izango da 'Egun On Euskadi' eta 'ETB Hoy' saioetan

Gonbidatua egun-eguneko gai politikoen inguruan arituko da, ETB1en eta ETB2n.

Gaur goizean, Andoni Ortuzar EAJko Euzkadi Buru Batzarreko presidenteari elkarrizketa egingo diote 'Egun On Eukadi' eta 'ETB Hoy' saioetan. ETB1en, Estepan Aldamiz-Etxebarriak egingo dio elkarrizketa; eta horrez gain, Niko Moreno, Esteban Antxustegi eta Jose Luis Elorza kolaboratzaileek egun-eguneko gaien inguruan solasaldia egingo dute.

ETB2n, Olaia Urtiagaren galderak erantzungo ditu Ortuzarrek, eta egungo egoera politikoaren hausnarketa sakona egingo du, 12:40tik aurrera.


Patagoniako Hoste irlako glaziarrak ikertuko dituzte Joxe Takolo bekarekin

Joxe Takolo bekaren banaketa. Argazkian, Udal ordezkariak, Takoloren senide eta lagunak eta proiektuko bi ikerlari: Miles eta Rico (E. Albizu Lizaso)

Joxe Takolo beka banatu diete Eñaut Eizagirreri, Evan Milesi eta Ibai Ricori. Incognita de Patagonia egitasmoa aurkeztu zuten haiek, eta batzordean aho batez onartu dute espedizio horri diru-laguntza ematea. 40 egunetan Patagoniako Hoste irla ikertuko dute, inguru haietan “gutxien ezagutzen duten” irla delako. Glaziarrak ikertzea da, batik bat, hirukotearen helburua; baina, horrekin, kartografiari ere ekarpena egin nahi diote. “GPSarekin joango gara, eta mapa bat-edo egitea nahiko genuke ikertutakoarekin”, esan du Ibai Ricok. Beraientzat toki berezia da Hoste; izan ere, “Patagoniak dituen ezaugarri gutziak batzen dituen gunea” da: “Haize zakarra, olatu handiak, tenperatura muturrekoak…”.

Beka eskuratu duten ikertzaileen arabera, klimak asko aldatu du glazioazioen egoera, eta hori ere aztertu nahi lukete Hoste irlan. Lehendik ere ikerketak egin izan ditu hirukoteak inguru haietan, esate baterako, Darwin mendilerroetan. Abuztu amaieran izan zuten hirurak halako proiektu bat gauzatzeko ideia, eta abenduan hasi ziren serio hori zehazten. Azaldu dutenez, azken ikerlaria 1890an izan zen leku horretan; eta, gainera, izarren inguruko azterketak egin zituen hark.

Joxe Takolo bekarekin, 3.000 euro eman dizkie hirukoteari Azpeitiko Udalak, Lagun Onak Mendi Bazkunak, Gipuzkoako Foru Aldundiak eta Euskal Herriko Mendi Federazioak. Irabazleek azaldu dutenez, beka horren hirukoitza beharko dute egitasmoa gauzatzeko, “baliabide asko eta garestiak” behar idtuztelako. Hala ere, “bultzada handia” izango da beraientzat Joxe Takolo beka. Hirurek egingo dute bidaia, eta kayak izeneko txalupetan gerturatu nahi dute ikerlanaren eremura.

Hamaika mendizaleren beka

Eneko Etxeberria alkateak, Manuel Unanue Udaleko Kirol zinegotziak eta Joxe Takoloren senide eta lagunak izan dira bekaren banaketan. Alkateak esan du Udalarentzat sari garrantzitsua dela Joxe Takolo beka, Takolorena ez ezik Azpeitiko hamaika mendizaleren beka ere badelako. Esate baterako aipatu ditu Benantxio Irureta eta Beñat Arrue, mendian hildako azpeitiarrak: “Haien izenean ere ematen dugu beka hau”. Bekaren irabazleek, bestalde, eskerrak eman dizkiete antolatzaileei, beraien ametsean “sinisteagatik”.


Lucas Rey Ikastetxearen diru-laguntzak eztabaidagai EH Bildu eta EAJren artean

EH Bildu koalizioak eta EAJk prentsa oharren bitartez eskaini dituzte ikuspuntu ezberdinak Lucas Rey Ikastetxeak jaso behar zituen diru-laguntzaren inguruan.

Eztabaida koalizioak hasi zuen. Zabaldutako oharraren bitartez azaldu zuen aurreko udal gobernu taldeak 60.000 euroko diru-laguntza lortu zuela Eusko Jaurlaritzaren partetik Lucas Rey Ikastetxean zenbait konponketa gauzatzeko: galdara eta leihoen irekitze sistemaren aldatzea eta eraikina margotzeko lanak.

EH Bilduren aburuz, diru-laguntza galdu da epearen baitan ez baitziren egin, nahiz eta oraingo udal gobernu taldeak luzapena eskatu zuen.

EAJren erantzunaren

Jeltzaleek ordea, beste bertsioa aurkeztu dute. Amurrioko EAJk leporatu dio aurreko udal gobernuari -hau da, EAri- lanak garaiz ez egitea eta ondorioz diru-laguntza galtzea. Jeltzaleek gogoratu dute beraiek 2011n hartu zutela udalaren ardura eta gertatutakoa ez dela bere errua.

Gainera, azaldu dute diru-laguntza hori galdutzat jo eta gero, beste diru-laguntza lortu dutela lan horiek egiteko.


Burtsak urteko bigarren igoerarik handiena izan du

Saioa zenbaki gorritan hasi arren, Ibex 35 % 6 igo da saioaren amaieran. Arrisku-sariak oinarrizko 554 puntutan amaitu du.

Saioa ixtean, Madrilgo Ibexak irabaziekin bukatu du % 6 igo baita, urteko bigarren igoerarik handiena, horrela inbertitzaileak lasaitu egin dira atzoko EBZko presidentearen adierazpenen biharamunean.

Arrisku sariak oinarriziko 544 puntutan amaitu du saioa, atzo baino 50 puntu gutxiago. IBEX 35ek % 6ko igoera izan du, eta 6.755,70 puntura heldu da. Horrela, astean % 2,09 igo da, eta urteko galerak % 21,14koak dira.

Gainontzeko merkatuek ere igoerak izan dituzte: Milanek % 6,34, Parisek % 4,38, Frankfurtek % 3,93 eta Londresek % 2,21.

Mario Draghi Europako Banku Zentraleko presidenteak agerraldia egin zuen atzo, baina ez zuen neurri zehatzik iragarri, eta, haren hitzen ondoren, Europako burtsek behera egin zuten. Arrisku-sariak, berriz, gorantz. Hala, Ibex 35ek % 5,16 galdu zuen, eta arrisku saria 594 puntura igo zen.

Merkatuek neurri zehatzak espero zituzten Draghiren adierazpenean, joan den astean Londresen emandako hitzaldi batean euroa babesteko beharrezkoa den guztia egingo zuela esan ondoren. Baina, atzo ez zituen aurreikuspenak bete. Estatuen bonuak erosteko prest agertu zen EBZ, baina baldintza ezarrita: Estatuek erreskate funtsera jotzea.


'Ez genuen pentsatzen jendeak horrenbeste maite gintuenik'

Orioko Katxiña erretegiak betiko itxi ditu ateak. Katxiñako sukaldean urtetan lanean aritu diren bi etxekoandreekin hitz egin dugu:Maria Pilar Etxezarretarekin eta Mari Karmen Atxegarekin.

Atzoko egunarekin, larunbatarekin itzali dute betiko Orioko Katxiña erretegiko parrilla. Eta gaur, igandea, ia 40 urtez bertako sukaldean lanean aritu duten bi etxekoandreei esker ona agertuko diete senitarteko eta adiskideak, otordu berezi baten bidez. Maria Pilar Etxezarreta, Katxiña baserri bertako alaba, eta haren koinata Mari Karmen Atxega galtza bete lan egin dute urte horietan guztietan eta beti ahalegindu dira bezeroei ahalik eta modurik atseginenean zerbitzatzen.

Katxiña erretegia 1979ko San Pedrotan ireki zuten eta hasierako urteak ez ziren errazak izan, zor edo letra asko ordaindu behar izaten baitzituzten. Hala ere, lanari gogor eginda eta ilusioz beteta aurrera egin zuten, duela urte askotatik hona Katxiña jatetxea egoki erretako bisiguaren eta erreboiluaren ikur bihurtzeraino; bisigua "Orio estilora" deritzona finkatzen asko lagundu du Katxiña erretegiak, Orio bertako beste erretegi batzuekin batera.


Baionako migratzaileei estradizio agindua iristen hasi zaie

Pauen daude abenduaren 19tik. 38 iheslarik kereila bat jarri dute Italiaren aurka, atxilotze zentroetan tratu txarrak ematen dituztelako

Abenduaren 19an Baionatik Pauera eraman zituzten 21 iheslariak hasiak dira auzitegiaren gutunak jasotzen: Italiara kanporatuko dutela jakinarazi berri diote haietako lehenari, Omer deituriko gazte bati. Hari eta beste hogeiei Dublingo Akordioa aplikatu zieten: haren arabera, Europako Batasunera zer herrialdetatik sartu, hark ebatzi behar ditu asilo eskaerak; kasu honetan, Italiak.

Etorkinen plataformak babesa eskaini die, eta jakinarazi du estradizio aginduaren aurkako helegitea jarri duela Omerrek. «Italian tratu txarrak jasotzeko arriskua du», azaldu du Amaia Fontang plataformako eledunak. Estatuan badira arrazoia ematen dieten hiru epai, gutxienez: Rennesko auzitegi batek, Nantesko beste batek (Bretainia) eta Bordeleko beste batek (Okzitania) atzera bota izan dituzte estradizio aginduak, helmugan tratu gizatiarra bermatzeko modurik ez zegoela argudiatuta. «Sendagileen agiriak ere baditugu, eta migratzaileen lekukotzak», argitu du Fontangek: «Gehienak sudandarrak dira, eta askok urteak pasatu dituzte Libian; han torturak sufritu dituzte. Gero, itsasoan, eta Italian... Horrez gain, ez da ahantzi behar migratzaileak egoera larrian direla Calais, Paris eta halako beste leku batzuetan, jazarpen polizialagatik. Frantziako Estatua, Europako hainbat herrialde bezala, hipokrita da. Ez du migratzaile kopuru bat hartu nahi, eta Italiari botatzen dizkio». Plataformak esan du Europak baduela «gaitasuna» iheslariak hartzeko.

Baionaren agurra gogoan

Denera 25 migratzaile heldu ziren Baionara iazko irailean. Atherbe elkarteak kudeatutako CAO zentroan hartu zituzten, eta aurki sortu zen harremana bertakoekin. «Bazen jende asko migratzaileen arazoak batere ezagutzen ez zituena, eta deskubritu zuena haien errealitate gordina; beste batzuek bagenekien zer zetorkien, baina guztiontzat esperientzia biziki azkarra izan da», azaldu du Fontangek, eta gogora ekarri du abenduaren 19an dublinduriko 21 migratzaileei eginiko agur jendetsua: «Haiek erraten zuten lehenbizikoz sentitzen zutela berotasuna, harrera, humanoak direla; beste lekuetan animaliak bezala tratatzen zituztela».

Lau migratzaileri ez zieten Dublingo Akordioa aplikatu, eta Baionan geratu ziren: «Lortu zuten Italian arrastorik ez uztea, eta, beraz, Frantzia behartua da haiei arreta ematera». Gainerakoak Paueko PRADA zentroan egon dira harrezkero, «baldintza txarretan»: «Hotel zahartu bat da, eta han dira 140 migrante, gureak barne. Kanporatzearen aurreko tokia da. Ganberak badira, baina jana lortzeko antolatu beharra da, eta dutxa gutxi daude».

Zaila dute kanporaketa saihestea, baina posible dela uste du Etorkinen Plataformak. Mobilizazio jendetsua iragarri du ostiral honetarako: egun horretan erabakiko du auzitegiak, 14:00etan, Omerren helegiteari buruz. Atzera botatzen badu, edonoiz kanpora dezakete. Bestalde, ordezkari politikoak interpelatzeko asmoa du plataformak: «Diputatu eta senatariengana joanen gara, eta baita Euskal Elkargoko hautetsiengana ere. Publikoak ikusi behar du ez direla bakarrik dokumentaletan edo prentsan ikusten diren egoerak, baizik eta hemen bertan, Euskal Herrian, baditugula migratzaileak, eta zinez kontuan hartu behar dugula beren herritik hona bizi izan dutena».

Hain zuzen ere, Paueko zentroko 38 iheslarik —Baionakoak barne— Italiaren aurkako kereila bat jarri dute, bere harrera zentroetan Nazio Batuen Erakundearen Torturaren Aurkako Ituna urratzen duela argudiatuta. «Lehenbiziko aldia da Frantziako Estatuan halako kereila bat jartzen dena», azaldu du Fontangek: «Zabaltzea espero dugu».


Lehen fasearen esanahia

Hego Euskal Herrian Espainiako Estatuko gobernuak pandemia honetatik ateratzeko planteatu zituen fase ezberdinetan aurrera egin dugu, eta orain lehen fasean murgilduta gaude. Egia da neurrietan ez dela malgutasun askorik nabaritu, baina ikuspegi diagnostikotik eta epidemiologikotik, aldaketa nabaria da.

Fasez aurrera egitearen esanahia da, besteak beste, birusaren hedapen komunitarioa, hau da, kasu berri positiboak, maila onargarri batean daudela. Horretarako, eta, kontrol egoki bat egin ahal izateko, ezinbestekoa da fase honetan kasu berrien detekzio arina burutzea.

Orain arte, pandemia honen kontrolean ospitaleek zuten paper garrantzitsua, bertara joaten zirelako gaixoak eta bertan egiten zirelako kasuen gehiengo detekzioa. Orain, eta detekzio arin hori burutzeko helburuz, lehen arretako osasun-zentroek hartzen dute lehentasuna. Bertako osasun-langileek prest egon behar dute babes-neurri guztiak izateko, eta kasuak identifikatzeko.

Pandemia honen hasieratik, kasu susmagarrien sailkapena aldatzen joan da, epidemiologia eta sintoma klinikoak ere aldatzen eta gehitzen joan direlako. Orain SARS-CoV-2 bidezko infekzioa izan dezakeen kasu susmagarri bat kontsideratzen da, arnas infekzio akutuko koadro kliniko bat duen edozein pertsona, sukarra, eztula edo aire falta eragiten duen edozein larritasun bat-batean agertzen bada. Beste ezohiko sintomak ere ager daitezke, esate baterako, dastamenaren edo usaimenaren galera, muskuluetako mina, beherakoak, toraxeko mina edo buruko mina. Sintoma horiek agertzen badira, lehen arretako osasun-zentro horietan lagina hartu eta PCR bidezko diagnostikoa burutu beharko litzateke lehenbailehen; hoberena, lehenengo hogeitalau orduetan.

Horrekin guztiarekin helburu ezberdinak lortu ahalko dira. Lehenengoz, sintomadunen diagnostiko arina egitea, gaixotasunaren lehenengo faseetan, ahal izanez gero; bigarrenez, kasu positiboen isolamendua, sintoma arinak dituztenak bere etxeetan eta larriak dituztenak ospitaleetan; hirugarrenez, positibo horien kontaktuen trazadura (nortzuk diren ezagutzea), diagnostikoa eta koarentena; eta laugarrenez, sintomarik gabekoen identifikazioa, bereziki, osasun-langileetan edo zahar-etxeetako langileetan eta bizikideetan.

Munduko hainbat herrialdetan ikusi izan da deseskalamendua hasi den unetik kasu positiboen igoera egon dela. Alemanian, esate baterako, oinarrizko birsorkuntza-tasa edo birusaren hedapen-maila igo egin da nabarmen azken egunetan, bateko muga gaindituz, eta 1,1era ailegatuz. Jakinda pandemia kontrolatu ahal izateko datu hori ahalik eta baxuena izan behar dela, kezkatzeko arrazoiak daude.

Osasunaren Mundu Erakundeak esan zuen bezala, pandemiaren kontrol-estrategian ezinbestekoa da kasu berriak detektatzea, isolatzea, diagnostikatzea, eta tratatzea. Azken finean, birusaren transmisio-katea moztea da helburua.


Etxeberria Umore Onako presidente

Joxe Jabier Etxeberria izanen da Umore Ona elkarteko presidente hurrengo bi urteetan, martxoaren 13an egindako urteko batzarrean bazkideek erabakitakoaren arabera. Komisioa osatuko duten ondorengo bost kide hauek ere hautatu zituzten batzarrean: Ibai Zubiri, Pio Zugarramurdi, Igor Apezetxea, Luis Elizegi eta Mikel Urdanpilleta. Aipatu, beste sei bazkide gehiago dituela Umore Onak aurtendik aurrera, seiak herritarrak eta gazteak gainera.


Indarkeria erabiliz lapurtzeagatik pertsona bat atxilotu dute Durangon

Pertsona bat jo eta mugikor bi osteagatik 39 urteko gizonezko bat atxilotu zuten domekan

Jazoera maiatzaren 3an gertatu zen. Orduan jarritako salaketaren ondoren hasitako ikerketaren emaitza da domeka honetako atxiloketa. Jazoeraren egunean lau pertsonek beste bat erasotu zuten aparkaleku batean eta mugikor bi ostu zizkioten. Orain, ertzaintzak 39 urteko gizonezko bat atxilotu du ustez lapurretan parte hartzeagatik. Aurretik, beste pertsona bat ere atxilotua zuten arazoi berarengatik.


Bertsolaritza

Emakumeek lekua egin dute oholtzan, baina gizonek ezarritako moldeak aldatu nahi dituzte38


Asteburu honetan Kimuen Futbol 8 Topaketarik ez

Santa Ageda ospakizunengatik asteburu honetan ez da jardunaldirik jokatuko

Santa Ageda ospakizunak direla eta, Mank-ek antolatutako Sakanako Kimuen Futbol 8 Topaketetak atsedenaldia hartuko du asteburu honetan. Hurrengo jardunaldia, 12.a, otsailaren 15ean jokatuko da.


Tubos Reunidosek lanaldia laburtu nahi die Amurrioko 900 langileei ere

Petrolio merkeak hodien eskaria txikitu du, eta 16,1 milioiren galerak ekarri dizkio Arabako enpresari. Dosierraren negoziazioa hilaren 29an hasiko du. Lanaldia murriztea alboratu dute Galindokoek.


Goazen, ETBko pantailatik Irurtzungo kiroldegira

Larunbatean, 18:00etan hasiko da antzezlana. Ordu erdi lehenago txokolate-jana izanen da atarian eta ikuskizuna bitartean edariak eta pintxo goxoak dastatzeko aukera.

ETBko Goazen telesailean Basakabi udalekuko istorioak kontatzen dira. Saioak telebistatik antzokira salto egin du eta hura ikusteko aukera izanen da Irurtzunen bihar. ETBko gazteendako saioko denboraldi berria mustu aurretik ekarri du antzezlana Sakanara Aizpeak, Irurtzungo euskaltzaleen topaguneak. Musikalean gaztetxoen arteko maitasuna, umorea eta abenturak ikusiko dira, kantuz eta dantzez hornituta.

Hariari dagokionez, udarekin batera Basakabi udalekuak ateak zabalduko ditu eta gaztez beteko dira. Denak abesteko, dantzan egiteko eta ondo pasatzeko prest daude, nahiz eta Zuzen zuzendariak (Ramon Agirre) bere arau eta debekuekin ez dizkien gauzak erraztuko. Elene eta Haizea bikiak (Paula eta Aitana Etxeberria) mutil beraz maiteminduko dira, udaleko langile den Mikelez (Markel Gajate). Hari hasieratik Haizea gustatuko zaio, baina gero Elenerekin geratuko da eta hortxe hasiko da nahaste-borrastea. Bestetik, Markel (Asier Burguete) dago; mutil alaia eta baldar xamarra dugu, eta batez ere tripontzia, istiluetan sartuta bukatzen du beti eta ondorioz, zigortuta. Gari (Aritz Mendiola) da udalekuko mutiko gaiztoa, Markel etengabe zirikatzen ibiltzen dena.


Bettye La Vette soul abeslaria, Getxoko Blues Jaialdian

'Interpretations of the British Rock Songbook' izenburuko bere azken lanaren abestiak interpretatuko ditu. Blues de Luxe bizkaitarrek Jam Session bat eskainiko dute.

Bettye La Vette soul abeslari ezagunenetarikoa Algortako Biotz Alai plazaren eszenatokian zuzenean arituko da larunbta honetan, ekainaren 19an, Getxoko Blues Jaialdiaren XXII. edizioaren barnean. Bere azken diskoaren abestiak interpretatuko ditu iparramerikarrak.

Interpretations of the British Rock Songbook izenburukoa, britaniar rock taldeen abestiak bertsionatu egin ditu. Besteak beste, The Beatles, The Rolling Stones, The Who, Eric Clapton, Led Zeppelin eta Pink Floyd taldeen kantak izango ditugu entzungai. 2008. urtean Grammy sarietan hautagia izan zen La Vette (The Scene of Crime lanagatik). 2004ean eta 2008an Blues Music Award sarietan irabazle izan zen.

Larunbateko saioen amaiera Blues de Luxe taldearen eskutik etorriko zaigu. Talde bizkaitarrak Jam Session emanaldi bat eskainiko du Algortako The Piper´s Irish Club tabernan. 2003. urtean sortuta, B.B. King, Jimmy Hendrix eta Ella Fitzgerald musikarien eragina du taldeak. Izan ere, rhythm&' || 'amp;blues, jazz, funk eta erritmo latinoak uztartzen ditu.

Igande honetan, azken eguna

Jaialdiaren azken txanpa igande honetan, ekainaren 20an, izango da. Aurten, lehen aldiz, Algortako Biotz Alai plazak hartuko ditu saio guztiak. Sarrerak emanaldi bakoitzeko 5 eurotan salgai daude. Algortako The Piper´s tabernan izango den Jam Session emanaldirako sarrera doakoa izango da.

Music Maker Foundation proiektuak itxiko du jaialdia. ''''Bluesaren ohitura eta benetakotasuna'''' berreskuratzea du helburu, eskarmentu handiko bluesmenen eskutik. Dr. Burt, Pat Cohen, Eddie Tigner, Beverly Watkins, Tommy Brown eta Lil'' Joe bezalako izan ezagunak bilduko dira Getxon.


Okzitaniera, eremu handi batean hedatua

32 departamendutan zatitua da Okzitania. Hizkuntza indartu nahi duten eragileen ustez, eremu hori bera arazo handia da. Bideoa: Vincenç Claverieri elkarrizketa (Joanes Etxebarria).

Okzitaniak 190.000 kilometro koadro inguru ditu orotara. Vincenç Claverie Baionan bizi den militante okzitaniarraren ustez, horrek ezberdintzen du okzitanieraren aldeko borroka euskararen aldekotik: «Eremu txikiagoa baitu, aiseago ikusten dut euskararen iraupena». Haren erranetan, «hiztunen multzo trinkoak» baino gehiago, «han-hor barreiatuak diren hiztun multzoak» dira Okzitaniaren mapa linguistikoa osatzen dutenak.

Frantziako Estatuaren lurralde kasik erdia da Okzitania, eta instituzio anitzetara jo behar dute hizkuntzaren aldeko urrats eske. Jean-Brice Brana hizkuntzaz arduratzen da Institutu Okzitaniarrean, eta, haren ustez, lekuka desberdina da egoera. «Lurralde bakoitzaren historiaren araberakoa da». Gune azkarrak aipatu ditu, hala nola Biarno (Euskal Herriaren ekialdean) eta Tolosako eskualdea (Okzitania). Akitanian ere, maila instituzionalean, hizkuntzak badu garrantzia, neurri batean. Horren lekuko da David Grosclaude hautetsiak Bordelen egin duen gose grebak azaleraturiko egoera: Okzitanieraren Erakunde Publikoa sortzearen alde bozkatu zuen eskualdeak, baina estatuak ez du neurririk hartu oraindik.

Hizkuntzaren garapenari dagokionez, Branaren arabera, eskualde batzuen arteko elkarlana bada, baita herri mugimendu batzuen sareak ere; kalandretak (ikastolen parekoak) edo Institutu Okzitaniarra, kasurako: «Eskualdeetako mugak gainditzen ditugu, baina lurraldea hain da zabala, ezin dugu denen berri ukan».

Hizkuntza Gutxituen Ituna

Grosclauden gose greba bukatu eta biharamunean, atzo bertan, Frantziako presidenteak iragarri zuen bidea irekiko duela gobernuak Europako Hizkuntza Gutxituen Ituna izenpetu dezan. Kalandreten sareko buru Jean-Louis Bleneten ustez, berriz, iragarpena «imintzioa edo taktika» baizik ez da: «Harrigarria da Hollandek aldaketa konstituzionala iragartzea Senatuan gehiengoa galdu duelarik. Ez dut uste Kongresua bilduko duenik preseski horretarako; gainera, ezkerrak ez du gehiago hasieran zuen gehiengoa». Positiboa zaion bakarra da gaiak zer errana emanen duela, eta aipatzea bera «ona» dela, haren ustez.

Halere, hezkuntzaren ikuspegitik begiraturik, Bleneten iritzia hau da: «Eskualdeek zinez engaiatu behar lukete, eta horretarako presio bide juridiko bat bada korsikerari legez onartzen zaion estatusa onartzea okzitanierari ere. Korsikera legean sartua baita, zergatik ez lirateke beste hizkuntzak ere sartuko?».

Hiru solaskideak bat datoz okzitanieraren prestigio eskasak kalte eragin izan duela. Branaren erranetan, «hizkuntza gisa baino gehiago, basa mintzairatzat hartu izan da okzitaniera, eta balorizazio lan handi bat dugu egiteko». Kalandreten koordinazioaren buruzagiak dioenez, berriz, «hizkuntzaren izena irabazia da». Okzitaniako hiru eskualdetan bereziki, eskaerei ezin erantzunez gelditu dira murgiltze ereduan ari diren eskolak —Biarno, Miegjorn-Pireneus eskualdea (Tolosa eta inguruak) eta Tarn eskualdea dira hiru gune horiek—.

Seaskako ikastolak bezala, kalandretak ere Frantziako Hezkuntza Ministerioarekin kontratupean dira, eta, ondorioz, irakasleen soldatak ministerioak ordaintzen ditu. Baina ikastolei ez bezala, kalandretei sei urteko ibilmoldea ziurtatzea eskatzen zaie tratu hori gauzatu aitzin. Ondorioz, eskola bakoitzak lekuko instituzioen beharra du epe horretan irauteko. «Kolektibitateak gutxi bustitzen dira. Epe horretan kolektibitateek lagundu behar gaituzte, baina oso gutxi egiten dute», Blenetek salatu duenez.

Borondatezko lanari esker dira, beraz, neurri handi batean, kalandretak garatu azken urteetan. Garatu baitira: 2009az geroztik, ikasle kopurua eskualde guztietan handituz joan da azkarki, Lemosin eskualdean izan ezik. Orotara, gaur egun, 46 eskola eta hiru kolegio badira Okzitanian.

Hizkuntzaren geroari so baikor ageri bada ere —gizartea okzitanierari atxikia dela baitio—, ahoan bilorik gabe laburbildu du Blenetek estatuaren hizkuntza politika: «Estatu hau kultura- eta hizkuntza-hiltzailea da».


Haile Gebreselassiek dio 2012ko Londresko Olinpiar Jokoetako maratoian parte hartuko duela. Duela bi aste zioen erretiroa hartu zuela


PSN, ispiluaren aurrean

Lizarran, Gonzalo Fuentes Navarra Sumako alkatearen aurkako zentsura mozioa bozkatuko dute gaur 12:00etan. Oraingoz, ez da posible izan antzeko beste mugimendurik egitea gainerako udaletan

Gaur, ustekabe handirik ezean, Koldo Leoz Lizarrako alkate izango da berriro, datozen bi urteetarako. Koronabirusaren krisi erraldoia piztu aurreko egunetan, Navarra Sumako Gonzalo Fuentes alkatea kargutik kentzeko zentsura mozioa aurkeztu zuten EH Bilduk, Geroa Baik eta PSNko bi hautetsi ohik —alderditik kanporatuak izan dira—. Konfinamenduaren erdian, osoko bilkurak aurrera egingo du, baldintza berezi batzuetan izan arren. Komunikabideak ezingo dira bertaratu, eta soilik hautetsien presentzia ziurtatuko da. Orain, ikusteko dago gaurkoak zenbateraino eragina duen lurraldeko politikan, eta batik bat udal arloan gaur arte izandako dinamikan. Nahiz eta bi hautetsik mozioa babestu, PSNk aurka egin du. Horregatik, sozialistak ispiluaren aurrean jartzeko balioko du, aurrera begirako borondatea neurtuko baitu. Koronabirusaren krisi honek, lurrikara handi baten uhinen modura, ondorio politikoak utziko ditu, testuinguru orokorra desitxuratuko baitu. Gaur, Lizarran, domino baten fitxa mugituko da.

Zer gertatu da Lizarran?

Udal gehienetan gertatzen den bezala, ezaugarri eta dinamika propioak ditu Lizarrak. Maiatzeko udal bozak Navarra Sumak irabazi zituen, baina oposizioaren eskuetan zegoen. EH Bilduk sei hautetsi lortu zituen, PSNk hiru, eta Geroa Baik bat, baina PSNko zuzendaritzak debekatu egin zien ekainean udal taldeei EH Bildurekin negoziaziorik egitea, eta, Nafarroako beste udalerri askotan bezala, Navarra Sumak lehen indarra izatea baliatu zuen alkatetza lortzeko. Lizarran, Jorge Crespo hautagai sozialista Koldo Leozekin bederen bildu zen. Alferrik.

Azken asteetan, egoera irauli egin da. Gonzalo Fuentesen kudeaketak ezinegona eragin du gainerako taldeen artean. «Zentsura, erabaki arbitrarioak, hiriko taldeen eskaerei jarritako trabak, xantaiak, akordioak egiteko ezgaitasunak eta utzikeria». Halaxe laburbildu dute Navarra Sumaren udal gobernuaren jokamoldea. Horregatik, ekainean posible izan ez zena orain posible egin dute, eta gehiengo osoa lortu dute alkatea gobernutik kentzeko. Akordioak dioenez, Leoz bi urtez izango da alkate, eta Crespo, legealdia amaitu arte.

Herriko sozialisten batzarrak babes osoa eman dio zentsura mozioari: urtarrilaren 24an erregistratu zuten eskaera, eta %70ek baiezkoa eman zuten, Fuentesek PSNko militantzian eragin duen suminaren erakusgarri. Bozketa eginez geroztik, Crespori espedientea ireki zion PSNk, eta, udalean mozioa aurkeztu ostean, behin betiko eta berehala kanporatu ditu Hernandez eta Crespo.

Zergatik egingo dute osoko bilkura?

Navarra Sumak eta PSNk argudiatu dute ez litzatekeela bilkura egin behar konfinamendu egoera honetan. Igandean, haserre, Javier Esparza Navarra Sumako bozeramaileak «lotsagabekeria politikoz aritzea» egotzi zien EH Bilduri eta Geroa Bairi, koronabirusaren krisiaren erdian mozioa ez geldiarazteagatik. Alderdiok erantzun diote «erabaki teknikoa» dela. Legearen arabera, udal idazkariari dagokio bilkura eguna jartzeko ardura, eta hark taldeei iritzia eskatu die: EH Bilduk eta Geroa Baik adierazi zioten herritarren osasuna lehenetsi behar dela, eta erabaki ororen legezkotasuna bermatu behar dela.

Jakina denez, PSNk eta Navarra Sumak atzeratzeko eskatu zuten. Hasieran, martxoaren 16an, idazkariak proposatu zuen hilaren 30an egitea, ustez alarma egoera bukatua behar zuelako. Handik bi egunera, asteazkenean, hilaren 24koa mantentzea hobetsi zuen.

Geroa Baik ez manipulatzeko eskatu dio Navarra Sumari. Gizartearen aurrean, koronabirusaren krisiak asmo politiko hutsa ezkutatzeko beharra utzi die alderdiei, baina, hain zuzen ere, argudio hori erabiltzeak asmo politiko bat ezkuta dezake, baldin eta, Navarra Sumak egin bezala, atzerapena bere intereserako bada.

Zeri erantzun dio PSNren jarrerak?

Zuzendaritzak «transfugatzat» dauzka bi hautetsiak, eta alderdiaren erabakiari traizio egin diotela deritzo. Horregatik, transfugen aurkako ituna betetzeko eskatu die publikoki EH Bilduri eta Geroa Bairi, eta mozioari muzin egiteko. Hala ere, oharkabean igaroarazi nahi dute Lizarrako militante sozialisten %70ek babesa eman diotela, eta ondorioz ez da transfugen kontu bat soilik — alderdiaren logikari erreparatuta—.

Ez ofizialki, alderdioi gogorarazi diete hainbat udaletan elkarlanerako urratsak egin dituztela, eta, parlamentuan bezala, bestelako gehiengo bat irudikatu dela udaletan ere. Ekainean EH Bilduri ezarritako betoaren ondotik, PSNk jarrera aldatu du, eta irizpide orokor bat eman die bere udal talde guztiei: EH Bildurekin elkarlanerako behar diren urrats guztiak egiteko, aurrekontu alternatiboak hitzartzeko... Guztia, zentsura mozioa izan ezik. PSNk dio ez dela zentsura moziorako garaia.

Auzia da noiz den garaia PSNrentzat?

Aurrerapausoak ukaezinak badira ere, PSNk bere arazoak ditu. Alde batetik, alderdian orain gehiengoa ez duen sektore batek —UGT sindikatuaren ingurukoa batik bat— begi onez ikusten du berriro heltzea UPNrekin historikoki izandako lankidetzari. Sektore horrek eta alderdi osoak oso erne begiratuko diete apirilaren 26ko kongresutik aurrera UPNk egingo dituen mugimendu guztiei. Bestetik, gaur egun alderdia kontrolpean duen sektorearen apustua oraingoz zalantzan jartzerik ez badago ere, ez dute inolako aterik itxi nahi, badaezpada ere. Politikoki, hirugarren espazio bat ordezkatzen ari direla saltzen dute komeni zaielako, zentro politikoa emateaz gain, euren kontraesanak kudeatzen uzten dielako. Aldiz, mozioa babesteak orain arteko bidean atzeraezineko jauzi bat ematea esan nahiko luke.

Zein da beste alderdien jarrera?

Babestu egiten dute mugimendua, Navarra Sumari eragin ahalmena kendu nahi diotelako. Geroa Bairen arabera, udaleko gehiengo demokratikoak babestu du mozioa. EH Bilduk babestu egin du Lizarran hartu den bidea. PSNrekiko harreman dinamika hobetu egin da udal arloan, eta ez dute nahi PSNren barruan bide horretan sakondu eta zuzendaritzaren irizpideei izkin egitea deliberatzen duten hautetsiak alderditik kanpo geratzea. Tafallan edo Atarrabian antzera gertatu da iraganean. Zentsura mozioak argazki orokorra arriskuan jar badezake ere, uste dute sozialisten borondatea aztergai jarriko duela.

Aukerak daude udal gehiagotan?

Oraintxe ez. Udal mailan Nafarroan duen pisuagatik, EH Bilduk argazki orokorrari erreparatu nahi dio. Ahalegindu dira, herriz herri, errealitate bakoitzaren ezaugarriak aintzat hartuta, aukerak aztertzen. Ez da posible izan, baina begi onez ikusten dituzte udal arloan, gorabehera guztiekin, PSNrekin ireki diren lankidetzarako dinamikak. Helburu argi bat du EH Bilduk: 2023an, «2019ko egoera bera gertatzen bada, emaitza diferentea izatea»; hau da, elkarrizketaren bidez PSNrekin harreman zubiak hobetzea, betoak saihestea eta hark eskuinaren alkatetzarik ez ahalbidetzea.

Eta Iruñean?

Ez. Mozioaren inguruan, hainbatek sare sozialetan gertuago ikusi dute antzeko jokaldi baten bidez Enrique Maia alkatetzatik kentzeko aukera. Ez da aukera erreala. Ekainarekin alderatuta, EH Bilduk urratsak egin ditu PSNko udal taldearekin, nahiz eta euskararen gaietan Maite Esporrin eta gainerako lau zinegotziak eskuinarekin lerrokatu —Asironen udal ordenantza atzera bota eta Maiarena onartzeko, edo haur eskolen egitasmoaren inguruan, adibidez—. Argi eta garbi: PSNk ez du balizko zentsura mozio bat babestuko eta, egingo balu ere, EH Bilduk ahuldade posizio batetik gobernatu beharko luke. Ez da ahaztu behar Navarra Sumak hamahiru zinegotzi dituela eta gehiengo osoa lortzear izan zela. EH Bildurekiko distantzia handia da botoetan. Horrek guztiak ezinezko egiten du egun.

Nola eragingo du?

Ikusteko dago. Oihartzun mediatikoa izango du, baina ezin da jakin zenbaterainokoa. Gaur harrabots handia sortuko bada ere, ez da espero gaiak luze jotzea. Ikusteko dago nola eragingo duen orain arte EH Bilduk PSNrekin eraiki dituen zubi horietan. Hala ere, Lizarrako mozioak baino gehiago, egungo krisiak eragin handiagoa izango du.

Koronabirusak nolako eragina du?

Handia. Goiz da antzemateko sistema politikoan zenbateraino alda ditzakeen harremanak eta indar korrelazioak, baina jokalekua aldatzen ari da. Espainian, krisiaren berehalako erantzunak arreta bereganatzen badu ere, estatu interesaren edo nazionalismoaren ideia indartzen ari da. Epe ertainera, ikusteko dago bipartidismoa indartzen duen edo ez, eta zer bide hartzen duten PPk eta PSOEk. Horrek eragina izango du Hego Euskal Herrian. EH Bildun argi dute: PSOEk egungo egoerari eusten dion bitartean PSNk Nafarroako apustuari eutsiko dio, bai parlamenduan, bai udaletan. Bestela...


EAJ eta PSE berriro saiatuko dira Diru-sarrerak Bermatzeko Errentaren legea aldatzen

Duela urtebete lege-proposamena erretiratu egin behar izan zuten ez zutelako oposizioko taldeen babesa. Oraingoan, baina, PP legea tramitatzen hastea ahalbidetuko duela iragarri du.

EAJk eta PSEk berriro aurkeztuko dute Diru-sarrerak Bermatzeko Errentaren legea aldatzeko proposamena Legebiltzarrean.

Duela urtebete ahalegindu ziren erreforma gauzatzen, baina orduan ez zuten oposizioko taldeen babesa lortu eta atzera egin behar zuten.

Ostegun honetako bilkuran beste saiakera bat egingo dute jeltzaleek eta sozialistek, eta badirudi oraingoa proposamenak aurrera egin dezakeela.

Alderdi Popularrak EFE agentziari aurreratu dioenez, edukiaren zati handi batekin ez dago ados, baina tramitazio prozesu abiatzea ahalbidetuko du eta ondoren hainbat zuzenketa aurkeztuko ditu.

Elkarrekin Podemosek berretsi du kontra bozkatuko duela, eta EH Bilduk ostegunera arte itxarongo du bere botoa argitzeko.

Oposizioko taldeen babesik ez zutela ikusita eta, ondorioz, aurrera egitea ezinezkoa zela jakinda, 2018ko ekainaren 28an lege-proposamena gai-ordenatik erretiratzea erabaki zuten EAJk eta PSEk. Urtebete geroago, berriro jarriko dute gaia mahai gainean.


Zinemaldian saritutako 'Alanis' pelikula emango da bihar zine forumean

Alanis pelikula argentinarra emango du Ostarrenak, bihar, osteguna, zine forum saioan (22:00etan, Aita Marin). Anahí Bernerik zuzendutako lan honek bi sari jaso zituen azken Donostiako Zinemaldian, pelikula eta emakumezko aktore onenarentzakoak, hain zuzen ere.

Sinopsia:

Alanis prostituzioan aritzen den ama bat da. Haur txiki bat du, eta Giselarekin bizi da, Buenos Airesko apartamentu batean. Bizilagunak kexatu egingo dira, eta bi inspektore agertuko dira haien etxera; haien kontrako salaketa jartzearekin batera, etxetik botako dituzte. Izebarekin bizitzera joango da Alanis, eta etorkizunean zer egin erabaki beharko du.


Bikotekideari eraso eta mehatxu egiteagatik atxilotu dute Durangon

Biktimak kolpeak eta ubeldurak zituen gorputz osoan. Atxilotuak 30 urte ditu, eta genero-indarkeriaren delitu bat egotzi diote.

Ertzaintzako agenteek 30 urteko gizonezko bat atxilotu zuten atzo Durangon, ustez bikotekideari eraso eta mehatxu egiteagatik. Atxilotuari genero-indarkeriaren delitua egotzi zioten.

Atzo, 19:00ak aldera, Ertzaintzak etxebizitza batera joateko deia jaso zuen, gazte batek ama indarkeria zantzuekin aurkitu zuela esanda.

Bertara iristean, emakumeak gorputz osoan kolpeak eta ubeldurak zituela ikusi zuten agenteek. Semeak esan zienez, amak bikotekidearen erasoa jasan zuen.

Biktimaren arabera, erasotzaileak etxetik ateratzea galarazi zion, eta, horrez gain, aurreko egunetan kolpeak eta mehatxuak jaso zituen.

Erasotzailea ondoko gelan zegoen, alde egiteko maleta prestatzen.

Ertzainek gizonezkoa identifikatu eta atxilotu zuten, genero-indarkeria egotzita. Biktima ospitalera eraman zuten, zauriak sendatzeko.


'Hilabete barru eguzki plakak martxan izatea espero dugu'

Gasteizko Errekaleor auzoan 270 plaka jartzeko lanean ari dira.

Segurtasun arrazoiak argudiatuta joan den martxoan agindu zuen Industria sailak argia moztea. orain, 270 eguzki plaka jarzteko lanean ahsi dira. Auzoan 120ren bat lagun bizi dira gaur egun, eta iraganaz, orainaz eta etorkizunaz hitz egin dugu bi auzotarrekin.


"Botilak batzen ikusi, eta botilen zoroa nintzela zioten"

Hareaz beteriko plastikozko botilak erabiliz, Aljeriako kanpamentuetan bizi direnen baldintzak hobetu eta ingurumenean laguntzen duten etxebizitzak eraikitzen ditu Lehbibek.


Ibarrekoek ematen diote kolorea Euskadi Muriasi

Atzo aurkeztu zuen Euskadi-Murias taldeak aurten errepidean izango dituen txirrindulariak, eta "ilusioa" berba da gehien errepikatu zena Errenterian egindako ekitaldian. Bada, aurten ere debagoiendarrez osatuta egongo da taldea, eurek emango diote "kolorea" talde orlegiari.

Euskadi Muriasek gizonezkoen taldean 20 ziklista izango ditu aurten errepidean, eta nobedadea da emakumezkoen Murias-Limousinen sei ziklista izango direla. Bada, talde horretako ordezkariak izango dira Xubane Garai aretxabaletarra eta Garazi Erostarbe oñatiarra. Hala, Loli Sansanok, Murias-Limousin taldearen kirol zuzendariak, Muriasen harrobiko emakumeen aldeko apustua eta etorkizun zabala duela goraipatu zuen ekitaldian.

Gizonezkoei dagokienez, 2018 bikainaren ondoren taldeak ilusioak berrituta ditu, eta azken astean Flecha Valona lasterketa entzutesutik jaso dute berri ona: "Elite mailara heldu gara pentsatu genuen baino lehenago. ASO-ren Flecha Valona holako klasikoaren gonbidapena jasotseak Euskadi izena txirrindularitzaren munduko mailarik altuenera eramaten du eta proiketua baieztatzen du. Orain, gozatzeko unea heldu zaigu. Hortaz, gure bide apalari eutsi behar diogu, lan egiten eta istoria egiten jarraitzen euskal txirrindularitzan. Hedabideen oihartzuna azpimarratzekoa da; haiek ulertu dute-eta pentsaezinako markak lortu ditugula. Beraz, eskerrik asko guztiei eta ilusioa bera eta dedikazio bera azalduko ditugu errepidean", adierazi zuen Jon Odriozola Euskadiko kirol managerrak.

Bada, inoiz baino debagoiendar gehiago izango dira talde orlegian, orain arte egondakoei Xubane Garai eta Garazi Erostarbe batu zaizkielako. Errepidean egongo dira, baita ere, Mikel Aristi eta Julen Irizar txirrindulariak. Eta, taldean lanean izango dira Jon Odriozola bera, Jon Rivero (Bergara), Eneko Garai (Aretxabaleta) eta Ibai Agirreurreta (Leintz Gatzaga).

Euskadi Murias taldeko txirrindulariak.

Murias-Limousinen sei ziklista izango dira, tartean ibarreko Garai eta Erostarbe.


87 txirrindularik batu zituzten Aralar eta Beriain

Igandean eguraldi onak presente egon nahi izan zuen 1. Aralar-Beriain BTT martxan eta goizeko 9:00etan 87 bikerrek hartu zuten irteera, aipatu bi mendiak batu zituen 40 km eta 1.800 metroko desnibela zuen proba betetzeko asmoz. Gogoz berotu zuen eguzkiak are gehiago gogortu zuen Uharte Arakilgo proba ez lehiakorra. Lehenik eta behin Aralarrera zuzendu ziren txirrindulariak. Atatik barna Aralarko San Migel santutegira heldu ziren eta Madotzera jo zuten, pista eta eremu ikusgarrietatik 1.133 metrora zegoen hornidura guneraino iritsiz. Segidan, oso teknikoa zen xenda batetik Uharte Arakilera jaitsi ziren bikerrak eta segidan Beriainera igotzeari ekin zioten. Pista batetik igo ziren Beriainera eta senda batetik jaitsi ziren. Txirrindulari azkarrenek 2:36ko denbora behar izan zuten proba osatzeko, eta hortik aurrera iritsi ziren gainontzekoak. Tamalez, biker batek erorikoa izan zuen eta peronea apurtu zitzaion. Kasualitatez bertatik mendizale talde bat pasatzen zen eta tartean zegoen txirrindulari horren famili-medikua dena. Txirrindularia ospitalera eraman behar izan zuten. Paraje ederrakTxirrindulariei izugarri gustatu zitzaien proba, eta gogorra eta oso ederra iruditu zitzaien. Antolakuntzatik adierazi zutenez, ez dakite hurrengo urtean aldaketak eginen dituzten ala ez. Migel Garziandia eta Pablo Matxain dira probaren antolaketan murgildu diren bizilagunetako batzuk. Uharte Arakilek BTTan ibiltzeko "paraje oso ederrak" dituelako bururatu zitzaien ibilbidea antolatzea eta herritarren laguntza eta babesa handiak izan direla nabarmendu dute. Ibilbidea bukatzearakoan txistor jatea izan zen. Partaide guztiek martxako kamiseta jaso zuten opari, eta ondoko sariak zozketatu ziren: Uharte Arakilgo Gari Gutxi landa etxean asteburua, Latxa Esnea kooperatibako gaztak, Cachet jantzi sorta, Mendinueta harategiko txistorra sorta, Kaiku produktu sorta eta Uharte Arakilgo Arribicin 100 euroko txartela.


Felipe Zelaieta sailkatu da finalera, Aretako "Oholtzapetik"

Aguraindik Laudiora joan da OHOLTZAPETIK, Aretako Kultur Etxe parean, eguzkipe ederrean elkartu ziren bertsozaleak. Entzulea epaile, Felipe Zelaieta izango da Unai Anda eta Aroa Arrizubietarekin batera Murgiako finalean.

Laudioko Aretako Kultur Etxe kanpoaldean izan zen pasa den ostiralean OHOLTZAPETIKeko azken aurreko saioa finalaren aurretik. Giro bikainean elkartu ziren Xabi Antia, Izar Mendiguren, Oihane Perea eta Felipe Zelaieta, Lierni Altunaren agindutara. Entzuleari zirika eta hauekin hartu emana lortu nahian ibili ziren bertsolariak eta baita asmatu ere! Ia ordu betez, eguzkia sartzen ari zela bertsoaz gozatzeko aukera izan zuten bertaratu ziren 30 lagun inguruk.

Azkenean txalometroak hala erabakita, Felipe Zelaietak abestuko du Murgiako finalean, momentuz, Aroa Arrizubieta eta Unai Andarekin batera.


Goazen onddoen artean korrika egitera!

Sakanako kross herrikoienean parte hartzera deitu dute Altsasun. Bihar, 11:00etan, 35. Eskola Arteko Krossa izanen da, eta 12:00etan VII. Onddo Lasterketa

Dantzaleku Sakana atletismo klubak, hainbat babesle eta laguntzailerekin batera, VII. Onddo Lasterketa antolatu du bihar, larunbatean, 12:00etan, Altsasuko feriekin batera. Helburua, besterik gabe, atletismoaz gozatzea da, Dantzaleku, Basoitxi eta San Pedro zelai paraje ederrean barna, onddoak ateratzen diren tokian, hain zuzen.

Onddo lasterketa proba ez lehiakorra da, Sakanan egiten den kross herrikoiena da, izena ematea dohainik baita, eta ez da klasifikaziorik egiten. Lasterketa honekin atletismoa sustatu nahi du Dantzaleku-Sakanak, “zapatilak jantzi eta besterik gabe korrika egitera ateratzea. Egun polita pasatzea da kontua, paraje ederretan korrika eginez, eta sakandarrak bertan aritzera animatu nahi ditugu” adierazi dute.

Emakumeei dei berezia

Aurreko urtean egin zuten bezala, emakumeei parte hartzeko gonbite berezia egin nahi diete. Aurreko urtean 55 emakume animatu ziren onddo lasterketan, eta bide horri eutsi nahi diote antolatzaileek. “Nahiz eta emakumeei probetan ateratzea gehiago kostatu, badakigu korrika egiten dutela. Anima daitezela onddoen lasterketan” adierazi du Dantzaleku Sakanako Peio Bergarak. Aurreko urtean bezala, proba hasi baino lehen aurtengo kamiseta jaso dezatela ohartarazi diete emakumeei, proba kamiseta jantzita dutela korritzeko.

Ibilbidea, guztiondako aproposa

Sakandar guztiei onddo lasterketan parte hartzeko gonbitea egin diete Dantzaleku-Sakanatik. “Horregatik ibilbideak 6,6 km-ko distantzia du, nahiko eramangarria, eta mota guztietako jendea erakarri nahi dugu: lasterketetan aritzen direnak, euren kabuz korrika egiten dutenak baina lasterketetara ateratzen ez direnak, familiartean edo lagunartean aritzen direnak… beti ere lehiakortasunik gabe, asmoa ongi pasatzea delako. Erritmo suabean, mantsoan, altuan… bakoitzak nahi duen bezala” gogoratu dute Dantzalekutik.

12:00etan Altsasuko Foruen plazatik irtengo da proba, eta Pilotajaututik basorako bidea hartuko dute, Otaibarren, Olloetxe eta Zamarretako zubian barna. San Pedrora iritsi eta baso itxitik Dantzalekurako bidea hartuta, Maibelotik plazara itzuliko dira, lasterketa bukatzeko. Aurreko urtean proba oso arrakastatsua izan zen. 255 korrikalarik osatu zuten onddoen lasterketan eta 90 korrikalari gaztetxo aritu ziren kategoria txikiko proban. Izan ere, proba nagusiaren aurretik, 11:00etan, 35. Eskola Arteko Krossa jokatuko da Altsasuko Foruen plazan. 14 urtetik gorako gaztetxoek helduen proban parte hartu ahal izango dute.

Kamisetak eta 105 produktu lote

Proban parte hartzeko ez da kuotarik ordaindu behar, kirola sustatzea baita asmoa. “Horregatik bihotzez eskertu behar dugu babesleek egindako ekarpena, aipatu proba egitea ahalbideratzen dutelako” nabarmendu du Peio Vergarak.

Proba ez lehiakorra denez, ez da sailkapenik ez sari metalikorik egongo. Horren ordez loteak edo opariak banatuko dituzte, Altsasuko feriekin zerikusia duten produktuen loteak. Antolakuntzak onddoen eguneko 270 kamiseta egin ditu eta helmugan banatuko ditu –emakumeek proba baino lehen jaso behar dituzte, proba kamisetarekin jokatzeko– eta helmugan La Vitorianak emandako berlinak eta babesleek emandako edariak dastatuko dira. Horretaz gain, 105 produktu lote zozketatuko dira parte-hartzaileen artean: txistorra loteak (Juan Antonio Galarza), Pate Katealde loteak, Ventorro jatetxeak prestatutako ardo eta garagardo loteak, Patxi Amillanoren gazta loteak… eta, jakina, onddo saskiak.

35. Eskolarteko Krosa, aurretik

Onddoen Lasterketaren aurretik, goizeko 11:00etan, 35. Eskolarteko Krossa jokatuko da Altsasuko Foruen plazako inguruetan prestatutako zirkuituan. Eskola-kirola sustatzeko sortu zuten aipatu proba duela 35 urte orduko Altsasuko 5 ikastetxeek, Iñigo Aritza Ikastolak, Zelandik, Korazonistek, Kaputxinoek eta La Compasionek. Helburu berberekin antolatzen jarraitzen dute, eta prebenjaminak, benjaminak, kimuak eta haurrak ariko dira korrika. Hortik gorako kategoriak Onddoen lasterketan ariko dira. Helburua atletismoa bulkatzea denez, ez da ez sailkapenik ez saririk egongo. Guztiek opila jasoko dute. Iaz 90 gaztetxo aritu ziren.

Izena emateko

www.dantzalekusakana.com web orrian, gaur. Proba egunean, bihar, Altsasuko Gure Etxean.


Amen, 'Mad Men'

Plazer handi bat izan da, Don Draper. American dream edo amets amerikarra kontatzeko modu bat erakutsi digu Mad Men telesailak. Eginkizun horretan lagundu duten baliabideak hamaika dira, eta, gainera, maisuki probestutakoak. Haginak lauskitu arte jarri gaituzte urduri ironia eta zinismoarekin zipriztindutako dramari esker. Instituzionalizatutako artea gerturatu digute pantailara. Literatura hutsa dira gidoiak; neurri perfektuarekin jositako elkarrizketek estalgabetu digute trama. Esan dituzten eta isildu dituzten hitzetatik, ez da faltan ezta soberan izan. Alkohola eta tabakoa psikologorik indartsuenak bihurtu dituzte, lehia, inbidia, frustazio, zorion edota ezinegonaren aurrean. Argazkiari esker, Edward Hopperren irudietara bidaiatzeko parada izan dugu, eta musikaren historian mugarri izan diren abestiak bidaide perfektu bihurtu dituzte markoa ehuntzeko. New Yorkeko publizisten gorabeherak iguinkeriaz eta maitekiro gomutatuko dira, bakarrik telesail handiek denboran irauten duten bezala.

Gertakari nabarmenak tramari gehituta, AEBetako historiaren testigantza fikzionatua bildu du telesailak. Etxetik bizitako gerra, gizakiak ilargia zapaldu zuenekoa, Martin Luther Kingen hilketa, arrazismoa... dena landu dute, eta epelegi, sarri askotan.

Mad Men izenburuak gizonak jarri zizkigun protagonismoaren foku azpian. Beraiek izan dira hezurdura, gidariak, amaraunaren hariak. Baina telesailaren benetako protagonistak emakumeak izan dira. Pertsonaien arkitekturarik interesgarrienak gorpuztu dituzte Betty, Sally, Megan, Peggy eta, batez ere, Joanek. Hala ere, 1950-1960ko hamarkadetako arketipoak erreproduzitu dituzte. Gizon matxistak, eleganteak eta boteretsuak. Kurbadun emakume lirainak, kulturalki gorputza kanpotik zaintzera behartutako esklaboak. Alde batetik, giza ugalketarako instrumentu izatea. Eta, bestetik, iraupena bermatzeko oinarrizko beharretara dedikatzea betebehar dutela zalantzan jartzen hasten diren emakume kontserbadoreak ikusi ditugu protagonista.

Gatz eta piperrik gabeko seigarren denboraldiaren ondoren, intentsitate gorakada behar genuen zaleok. Zazpigarren denboraldiaren hasierarekin ez zuten lortu; duintasunez agur esatea telesailaren elegantziarekin koherentziaz jokatzea izan da.


Erketz EDT-ren bilera

Erketz EDT-k 218. urtean ospatuko duen 50. urteurrena antolatzeko bilera egingo du.

Erketz EDTk gaur egungo taldekideak eta urte guzti hauetan taldeko partaide izan diren guztiak gonbidatu nahi ditu abenduaren 29an 19:30ean Lasarte Oriako Manuel Lekuona kultur etxean egingo den bilerara.

Bileraren gaia 2018an Erketz EDT taldearen 50. Urteurrena izango da eta prest dagoen jendearekin ospakizun berezi hau behar den moduan antolatzeko, komisio bat sortzea da helburua.


Chamorro eta Bergara Bianako podiumean

V. Bianako Printzerria Duatloia jokatu zen igandean, bi distantziatan: motzean eta ertainean. Ertaineko proba aldi berean Nafarroako Distantzia Ertaineko Duatloi Txapelketa zen. Laburrean, Peio Bergara bigarrena sailkatu zen beteranoen mailan eta Gorka Chamorro 23 urtez azpian hirugarrena izan zen

Maiatzaren 5ean V. Bianako Printzerria Duatloia jokatu zen, bi distantziatan: distantzia ertainean eta distantzia laburrean. Distantzia ertainean duatletek 14,2 km korrika, 72 km bizikletan eta 7,1 km korrikan osatu behar izan zituzten. Aldi berean, proba ertain hau Nafarroako Distantzia Ertaineko Duatloi Txapelketa zen. Bizikleta sektorean duatletek ezin zuten aurreko gurpilari lotuta jo; hau da, ezin zen draftinga egin.

Distantzia ertainean Delteco Eibar Triatloi Taldeko Pello Osoro izan zen txapelduna (3:08:34), Saltoki taldeko Ibai Albari ia 3 minutu t’erdi aterata (3:12:02). Gorka Acebes Lasa 25.a sailkatu zen (3:35:34). Sakana Triatloi Taldekoei dagokienez, Juan Ignacio Iturrioz 52.a sartu zen (3:56:15) eta Isidro Asurabarrena 67.a (4:06:50). Mikel Astizek ezin izan zuen proba despeditu. Emakumezkoetan Nerea Gambra gailendu zen (3:51:22).

Distantzia motzean Chamorro eta Bergara oholtzara

Distantzia motzean, aldiz, 7,1 km bizikletan, 37 km bizikletan eta 3,2 km korrikan egin behar izan zituzten partaideek. Ascentium Arabatri taldeko Iker Ortiz de Zaratek irabazi zuen (1:36:19) eta alde ederra atera zion Tri-Ur Gazia taldeko Hector Aiukarri. Sakana Triatloi Taldeko Iñaki Alvarok lan ederra egin zuen eta 11.a sartu zen helmugara (1:45:38). Bere taldekide Juan Carlos Gomez 18.a sailkatu zen (1:47:30), Gorka Chamorro 36.a (1:54:21), Xabier Gonzalez 37.a (1:54:29) eta Peio Bergara 55.a (2:04:31). Emakumezkoetan Miren Apraiz gailendu zen (1:55:00) eta Sakana Triatloi Taldeko Silvia Perez bederatzigarrena sailkatu zen (2:14:23).

Beraz, duatleta sakandarrek lan oso txukuna egin zuten eta bi kide igo ziren oholtzara: Gorka Chamorrok bere lehen podiuma lortu zuen, 23 urtez azpiko txapelketan hirugarrena sailkatu zen eta Peio Bergara beteranoaren lana aipatzekoa da; bere mailan, beteranoen 3. mailan, bigarrena sailkatu zen korrikalari altsasuarra.

Benjumea eta Borrega Hondarribiko Triatloian

Larunbatean Hondarribiko Triatloia jokatu zen, sprint distantzian –750 m igeriketan, 20 km txirrrindularitzan eta 5 km korrika–. Bertan Sakana Triatloi Taldeko Felix Benjumea eta aurten kategoria txikietatik maila absolutura salto egin duen Xabi Borrega aritu ziren. Biak txukun ibili ziren. Felix Benjumeak, larunbat honetan Lisboan jokatuko duen 70.3 ironmanerako prestaketarako erabili zuen proba, eta ongi ibili zen: 53.a sailkatu zen ( 1:15:32), bere kategorian 12.a. Xabi Borregak kategoria berrian debut polita egin zuen: probako gazteena izan zen, eta 252.a sailkatu zen (1:33:54), bere kategorian 17.a.

Larunbatean Half Triathlon Iruña

Larunbatean Half Triathlon Erronka jokatuko da, 14:00etatik aurrera. Allozko urtegian 1,9 km-ko igeriketa proba osatu ondoren, bizikleta hartu eta Iruñera joan beharko dute triatletek (85 km), han bizikleta utzi eta Iruñeko erdigunean prestatutako zirkuituan 19,5 km egiteko. 1.200 triatleta daude izena emanda, eta tartean Sakana Triatloi Taldeko Mikel Lakuntza, Isidro Asurabarrena, Jon Iturrioz eta Sergio Garcia de Eulate ariko dira.


Enpresaren erantzunik ezean, mobilizazioak gogortuko dituzte Tolosaldea Buseko langileek

Atzo ekin zioten hiru eguneko grebari, eta "oso gustura" azaldu dira jarraipenarekin: lau langile izan ezik, gainerako guztiak batu dira lanuztera.

Abenduaren 16an irten ziren kalera, lehenengoz, Tolosaldea Bus enpresako langileak. 2014az geroztik soldata igoera negoziatu nahian ari direla-eta, elkarretaratzea egin zuten Tolosako San Frantzisko elizaren atarian eta, iragarri zuten, zuzendaritzaren erantzunik jasotzen ez bazuten, hiru eguneko greba iritsiko zela. Esan eta egin: Tolosaldea Bus enpresako ia langile guztiek bat egin dute grebarekin, lauk izan ezik. "Jarraipenarekin oso gustura gaude, espero genuena bete da".

Ana Alkorta ELAko ordezkariak azaldu duenez, azken egunotan enpresak ez du negoziatzeko "inolako asmorik" erakutsi: "Isiltasuna izan da beren erantzuna. Guk, nagusiarekin, gutxieneko zerbitzuek sortzen dituzten gorabeheren inguruan hitz egin dugu, batez ere. Baina hitzarmenari buruzko zerbait esaten baldin badugu, ez dute ezer jakin nahi".

Aipaturiko soldata igoeraz gain, lan baldintza "duinagoak" lortu nahi dituzte Tolosaldea Buseko langileek, besteak beste, egutegiari lotuta: "Gure helburua oso-oso garbia da: enpresa hitzarmen bat eta baldintza duinak nahi ditugu". Bide horretan, enpresa zuzendaritzaren jarrera aldatzen ez bada, borrokarekin jarraituko dutela argitu dute: "Enpresaren aldetik erreakziorik jasotzen ez badugu, guk ere gogortu egingo ditugu gure mobilizazioak".


Elkarrekin Podemos: "Aiaraldea bioeskualde bihurtu nahi dugu"

Lehen sektorearen potentziala azpimarratu du koalizioak, klima aldaketaren ondorioen kontra borrokatzeko.

"Abeltzaintza eta nekazaritza ikusirik, lurraldeak badu ahalmen nahikorik autoaskitasuna izateko". Hala adierazi zuten atzo Txema Ruiz de Apodaca Batzar Nagusietarako Aiaraldeko hautagaiak eta Arantxa Abecia Diputatu nagusi izateko zerrendaburuak. Modu horretan azpimarratu dute klima aldaketaren ondorioen aurkako borrokan eredugarri izango dela eskualdea. Bailara bioeskualde izendatzea proposatu dute horretarako, "berdintasun eta kohesio sozialari mesede egin, eta jendearen eta tokien arteko harreman sarea berriz ere eratuz".

Arespalditzan egin zituzten adierazpenak, prentsa oharrean azaldu dutenez, San Isidro egunaren baitan: "Programaren helburua da nekazaritza, abeltzaintza eta basogintzarako familiako eredu sozial, bideragarri eta jasangarria sustatzea; lurraldearekin uztartuta, enplegua sortuko duena eta berrikuntza bultzatuko duena". Hala, elikagaien subiranotasunerako ekimenak bultzatuko dituzte, plan espezifikoen bidez: toki-merkatuak, artisautza eta produkzio ekologikoa...

Arespalditzako agerraldia aprobetxatuta, landa sektoreko emakume langileen aldeko konpromisoa berretsi zuten, "emakumeek beren autonomia bermatzeko beharrezko gizarte-zerbitzuak eta azpiegiturak eduki ditzatela lortu nahi dugu, migrazio prozesuetara ezinbestean jo behar ez dezaten".

Txema Ruiz de Apodacaren hitzetan, Aiaraldeak ezaugarri natural, geografiko eta historiko ezin hobeak ditu: "Larreak eta klima oso aproposak dira abeltzaintzako ustiategietarako. Beste bailara batzuetan ustiategi handiak dituzte, baina ur gutxi dutenez, larreekin eskas samar dabiltza uda partean". Onurak ere izan ditu hizpide: "Abereak oso lagungarriak dira mendiak garbi eta txukun izateko, eta horrek suteak izateko arriskua txikiagotzen du".

Gizarte zerbitzuetan hobekuntzak

Bestalde, Foru Aldundiak Laudion dituen zerbitzuak zabaltzeko eskatu dute, "biztanleak Gasteizera joan beharra saihesteko". Prentsa oharrean aurreratu dutenez, Aiarako Kuadrillari arreta egokia eskaintzeko beharrezko eduki eta langile premiak eguneratzea eskatuko du koalizioak, "asistentzia kalitatea txikia eta lan baldintza txarrak direlako". Horrez gain, egoitza-plaza berriak sortzea eta adinekoentzako etxeko zerbitzua hobetzea proposatuko dute.


Ibarrangeluko bi sexu erasoak gaitzetsi dituzte

Ibarrangeluko herriak, inguruetako bizilagunek zein udal ordezkariek Madalen Egunean Ibarrangelun izandako bi sexu erasoak gaitzetsi zituzten atzo. 20:00etan herriko plazan batu eta 15 minutuko elkarretaratze isilean bat egin zuten.

Ibarrangeluko Udaleko ordezkari guztiek aho batez gaitzetsi zituzten gertaerak, eta erasoak “irmoki” salatzen zituztela argi esan zuten. “Ibarrangeluko Udalak elkartasuna, babesa eta laguntza agertzen dizkie bi emakumeei, baita euren senitarteko eta ingurukoei ere”, aitortu zuten, eta beharrezko baliabide guztiak emakumeen eskura jarriko dituztela aitortu zuten, “eurek nahi duten neurrian”.

Horrez gain, emakumeei egindako edozein indarkeria motaren aurrean erabateko gaitzespena erakutsiko dutela esan, eta eraso matxisten aurrean zero tolerantzia eduki behar dela aldarrikatu zuten atzo iluntzean: “Gogorarazi gura dugu, Madalen Eguneko geraterak ez direla kasu isolatuak, izan ere, indarkeria matxista egotea ahalbidetzen duen sistema patriarkal oso bat dago atzean”.

Hori horrela, emakumeek indarkeria matxista barik bizi daitezen erakunde, elkarte eta herritarrek lanean jarraituko dutela aitortu zuten: “Udaleko politika publikoak horren mesedetan landuko ditugu; hau da, emakumeak indarkeria matxista barik bizi daitezen lan egingo dugu”.

Udaleko ordezkariek, gainera, herritarrak gonbidatu zituzten edozelako erasoren aurrean jarrera aktiboa izatera. Hala, emakumeek espazio publikoa erabiltzeko eta jaiez gozatzeko duten eskubidea aldarrikatu zuten.

Atxilotua aske. Martitzenean Gernika-Lumon atxilotu zuten, eta atzo aske utzi zuten Ibarrangeluko bi sexu erasoak leporatuta atxilotu zuten 25 urteko gizona; epailearen aurrean deklaratu ostean, libre kargekin utzi dute. Salaketaren berri izandakoan, Ertzaintzak ikerketa abiatu zuen.

Erasoak Ibarrangeluko ostatu batean gertatu ziren. Ertzaintzak jasotako salaketen arabera, emakume biak lotan zeuden Madalen jaietan egon ostean.

Gernika-Lumon, barikuan. Gernika-Lumoko Sare Feministak ere elkarretaratzea deitu du barikurako. 19:30ean Merkurion batzeko deia zabaldu dute.


2019rako ohikoak diren egitasmoek jarraituko dute Auzo Udalean 679.555 euroko aurrekontuarekin

Auzo Batzarra egin zuten pasa den astean Ereñotzun, urte hasiera honetan egindakoak azaldu, eta 2019rako dauzkaten proiektu eta asmoen berri emanez. Auzo Etxeko kultur aretoan azaldu zituzten 2019rako egitasmoak. Denerako aurrekontua 679.555 eurokoa da, eta gehiena azpiegituren hobekuntzan eta inbertsioetan erabiliko da.

Zerbitzuak, ia berdin

Ohikoak diren egitasmoak martxan mantenduko dira. Zerbitzuei dagokienez, denda martxan jarriko da, lokala egokitu eta tresneria, hozkailuak eta abar instalatzean; Aste Santu ingururako prest egotea aurreikusten da. Bestalde, garraio publikoaren gabeziak estaltzen ari da Auzo Udala, batik bat eskolako umeek Hernanin egiten dituzten jardueretako joan-etorriak. Eraikuntza, kale garbiketa eta lorezaintzari dagokionez, orain arteko zerbitzuekin jarraituko da, eta baita interneten hobekuntzekin ere. Bestalde, eskola garbiketako kontratua, abuztura artekoa dena, beste urte betez luzatu ahal izango da, eta kale garbiketarako kontratua egingo da Garbitaniarekin.

Gizarte zerbitzuak, mantendu

Aldaketa gutxi egingo da, baita ere, gizarte zerbitzuetan: gizarte laguntzailea asteartetan egongo da Auzo Etxean; medikuntza zerbitzua ematen jarraituko da gripearen aurkako txertoarekin eta odol emateekin; desfibrigailuak mantenduko dira Epelen, Ereñotzun eta Ugaldetxon; ‘Berriketan’ proiektuarekin segiko da asteazkenetan; eta Gazte Txokoarekin, ostiraletan.

Hezkuntza eta aisialdian, bultzada

Beste atal batzuetan bezala, hezkuntza eta aisialdiari dagokionez orain artekoa mantentzeari bultzada eman nahi dio Auzo Udalak. Haurzaintza zerbitzuari dagokienez, ikasturte amaieran baloratuko da nola segi gero. Artetik, eskolako umeentzat ikastaro eta tailerrekin ere berdin egingo da. Udalekuak, berriz, berriro egingo dira uztaileko astearte, ostegun eta ostiraletan. Era berean, Auzo Udala, Hernaniko Udala eta Txirrita eskolaren arteko lankidetzak jarraitu egingo du.

Festen alorrean, San Antonio jaiak eta Udazken Kulturala antolatuko dira berriz, eta baita uztaileko kontzertuak ere, Irrintzin.

Ibai ertzarekin, arduratuta

Ondarea, turismoa eta ingurunearen alorrean, zehazki ibai ertzetako egoera hobetzeko asmoa agertu da, sentsibilizazioa eta garbiketaren bidez. Horretarako, Hernaniko Udalak zabor ontziak jarriko ditu iaz bezala; Easo Politekniko Ingurumen Hezkuntza eta Kontrola Goi Mailako zikloko 2garren mailako ikasleen proposamenak aurrera eramango dira; eta Burbunak eta Etsayak liburua argitarauko da.

Azpiegiturak hobetzeko asmoa, lan eta inbertsioetan

Azkenik, lan eta inbertsioetan azpiegiturak hobetuko dira: batetik, argiteria, Epele Torreko bidean eta beste hainbat tokitan; bestetik, herri bideak; eta era berean, Ereñotzuko zentrala. Gainera, Ereñotzuko plazako birmoldaketarako proiektua landuko da, eta futbol zelai inguruko erabileren eta egokitzapenen proiektua lantzea ere aurreikusi da. yy


Jendetsua izan da aurten be Arrain Azoka

Arrain Azokak ez du hutsik egiten. Beste behin be, hainbat izan dira azokara hurbildu diren herritarrak eta haren inguruan antolatutako jardueretan parte hartu dutenak be. Herritarrez gain, inguruko herrietatik etorritakoak be animatu dira. Arrantza eta itsasoaren mundua zabaltzea, sasoiko produktuen kontsumoaren garrantzia nabarmentzea eta kontserba industria bultzatzea ziren aurtengo Arrain Azokaren hiru helburu nagusiak eta horiek «bete» egin direla uste du Bermeoko alkate Idurre Bidegurenek. Parte hartzea zein salmentak «arrakastatsuak» izan direla aipatu du. Enpresen %90ak salmenta aurreikuspenak bete dituztela azaldu dute,«krisi ekonomikoak espero baino gutxiago eragin duela», nabarmenduta.

Sasoian sasoiko arrainak kontsumitzearen garrantzia nabarmendu gura izan du XIX. Arrain Azokak. Hori dela eta, lehenengoz, arrain freskoa eta sasoikoa erosteko aukera eskaini du arrandegi ibiltari batek, eta jendez beteta bili da asteburu osoan. Batzuek arrandegian erositako arraina etxera eroan zuten, beste batzuek, barriz, ondoan zegoen jantoki-karpan prestatuta jan zuten. Bestalde, aurton estreinakoz baita be, sardinak eta atuna eskaintzen zuen txosna bat ipini dute, eta «harrera bikaina» izan duela jakinarazi dute.

Azoka hutsa baino gehiago da Arrain Azoka; izan be, arrantza eta itsasoaren mundua zabaltzea helburu izanik, hainbat ekimen antolatzen dituzte. Arrain salmenten simulazioek «arrakasta handia» izan dute barriro. Bidegurenen esanetan, «salmenta itxurak egin aurretik, Kofradi zaharreko sirena hotsa entzuteak, antzinako portuko girora itzultzeko aukera emoten digu». Azokan bertan, sareginen lana egiteko modua ezagutzeko aukera be badago, baita korapiloak eta arrantzarako tresnak egiten ikasteko aukera be, arrantzale oihak ibiltzen baitira horretan. Kuxkexean ibiltzen diren bisitari askok, tartetsu bat izaten dute horiek zelan lan egiten duten ikusteko, eta harrera «oso ona» izan duela aipatu dute udaletik.

Ilarak latie emongotzut jokoan parte hartzeko

Barritasunen artean, Bermeoko kontserbak bultzatu asmoz egin duten Latie emongotsut inkesta-jolasa egon da. Herriko kontserberetan egiten dituzten produktuak dastatzeko aukera izan zuten parte hartzaileek, ondoren horiekin erlazionatutako hiru berba esateko. Ilara luzea izan zen Lameran joko horretan parte hartzeko. Kontserberen logoa izango dena be aurkeztu dute, 87 proposamenen artean Iraia Ladislao gernikarrarena hautatu dute.

Arrain Azoka aprobetxatuta plazak bete ekimena egin zuen Herrirak zapatuan. 2 eurotan saldu zituzten antxoa pintxoa eta edaria. Ekimen erraldoia be egin zuten. Etxera berba irudikatu baitzuten bertaratutakoek.

Kontserben logo barria eta Hegaluze Saria

Barikuan, 11:00etan zabaldu zituzten Arrain Azokan parte hartu duten 20 salmahaiak. Halanda guztiz be, 13:00etan izan zen hasiera ofiziala. Kasino inguruan bildu ziren XIX. Arrain Azokari hasiera emoteko. Ekitaldi horretan, Bermeoko alkate Idurre Bidegurenek, Bittor Oroz Nekazaritza, Arrantza eta Elikagaien Politikako sailburuordeak, Leandro Azkue Arrantza eta Akuikultura zuzendariak eta Jose Luis Bilbao ahaldun nagusiak parte hartu zuten, besteren artean.

Bermeoko alkateak itsasoak Bermeon duen eragina nabarmendu du azokaren inaugurazio ekitaldian: “Euskal Herriko 369 itsasontzietatik 63 Bermeon daude eta Euskal Herriko arrantzale guztien %30ek Bermeon lan egiten dute”. Beste behin be arrantza sektorearen aldeko apustua berretsi du Bidegurenek, garrantzitsua da bere ustez “industria agroalimentario barri bat sortzea, eta elikadura kultura barri baterantz joatea”. Hori dela eta, sasoian sasoiko arrainak kontsumitzearen garrantzia aipatu du barriro, “gure elikadura zaintzeko aproposa delako, arrainen zikloa errespetatzen delako eta gure baxurako arrantzaleen alde lan egiten dugulako”.

Hori baino lehen, 11:30ean Nestor Basterretxea aretoan AZTIk hitzaldi bat emon zuen; izan be, aurton profesionalizazioaren aldeko apustua egin dutela adierazi zuen Bermeoko alkateak azokaren aurkezpenean. Hortaz, hitzaldi horretan, arrantza sektorean oinarrituta dauden barritasunei buruz aritu dira.

Beranduago, 12:30ean, Hegaluze Saria emoteko ekitaldia egin zuten. Herri Babeseko zenbait boluntariok jaso zuten saria.

Mikel Bilbao Gandarias Herri Babesako boluntariak senideen eta lagunen pazientzia eskertu zuen saria hartzerakoan:

Ekitaldi horretan, gainera, kontserba enpresek aurrerantzean beraien irudia izango den logotipoaren aurkezpena egin zuten, Iraia Ladislao gernikarrak egindakoa. Zehaztu dutenez, Euskal Herri osotik bidalitako 87 proposamen aurkeztu dituzte logotipo lehiaketara. Logoa hasi dira jada Arrain Azokan erabiltzen.

Pack solidarioak

Bermeoko kontserberek prestatutako sorta solidarioak be erosi ahal izan dira aurtengo Arrain Azokan. 15 eurotan saldu dituzte, eta horien salmentatik bildutako dirua Bermeoko alde zaharreko sutean kaltetuta izan ziren familientzat izango da. Jakinarazi dutenez ia sorta guztiak saldu dituzte.

Bizkaiko kontserba enpresetako beharginek protesta egin zuten barikuan, Arrain Azokaren hitzordua aprobetxatuta. Hitzarmen duin bat aldarrikatzeko elkarretaratzea egin zuten, Lameran bertan.

Dakarreko Kanpainak liburuaren aurkezpena

Bariku arratsaldean, Jose Maria Ferarios Lazaro AZTIko teknikariak idatzi duen Dakarreko Kanpainak liburua aurkeztu zuten Nestor Basterretxea aretoan. Idazleaz gain, Bittor Oroz, Eusko Jaurlaritzako Nekazaritza eta Landa Garapeneko sailburuordea eta ANABAC eta OPAGAC erakundeetako eta Bermeoko Kofradiako ordezkariak bertaratu ziren, besteak beste.

Dakarreko Kanpainak liburuak Afrikan atunaren arrantzan aitzindari izan ziren zenbait lagunen lekukotasunak jasotzen ditu. Hain zuzen be, 1956 eta 1965 urteen artean egin ziren bederatzi kanpaina nagusiak eta argitalpenak horien barri emoten du. Liburua, Ferariosek hainbat urtetan egindako dokumentazi lanaren emaitza da.

Arrain Azokako egitaraua ikusteko egin klik hemen


«Herriaren eta Udalaren babesa behar dugu DBH ahalik eta azkarren Astigarragan edukitzeko»

Astigarraga 6.000 biztanletik gora dituen DBHrik gabeko Gipuzkoako herri bakarra da eta aurreikuspenek diote gehiago haziko dela. Azken hamar urteotan 4.300 biztanle izatetik 6.300 izatera igaro dira eta 7.000 biztanlera berehala iritsiko da..

Baina duela hamar urte bezala, DBHko instituturik gabe jarraitzen du herriak. Gazteek, behin 12 urteak beteta, kanpora joan behar dute horrek berekin dakartzan zailtasunekin. Konparaziorako: Mutrikuk eta Debak, 5.400 biztanle ingururekin, badute Derrigorrezko Bigarren Hezkuntzarako institutua. Gauza bera gertatzen da Urnieta, Lezo, Orio edo Villabonarekin.

Baina Astigarragak, urteetako borrokaren ondoren ere, DBHrik gabe jarraitzen du. Udalak lur eremu bat erosi berri du institutua eraikitzeko erabil daitekeena, baina Hezkuntza Sailari dagokio orain hari baietz esatea. Eta lurra haren gustokoa balitz ere, lan asko dago egiteko. «Horregatik, bada garaia gure eskubideak aldarrikatzeko: Astigarragak DBHa behar du, ez bihar, ez etzi, ORAIN baizik!! !» diote elkarlanean hasi diren Astigarragako gurasoak.

Lehen pausoa: banderolak balkoietan

«Orain, Udalak eta Hezkuntza Sailak bide orri bat adostu behar dute, prozesua nola jarraitu zehazten duena. Zein da arazoa? Ez batak eta ez besteak ez dutela presarik. Horretarako hasi gara mugitzen. Astigarragan DBHko institutua egitea da gure helburua eta horretarako sortu dugu herri mugimendu hau. Baina laguntza behar dugu. Bakarrik ez gara ezer» argi dute. Horregatik astigartar guztien babesa eskatzen dute aurrera pausoak azkar eman daitezen.

«Ez dugu asko eskatuko. Antolatuko ditugun ekintzetan parte hartzea soilik». Lehena atzo hasi zen: balkoi, terraza edo leihoan banderola bat zintzilikatzea. DBH Astigarraga Orain! lelopean

Ondorengo tokietan jarri dituzte salgai: ikastolako sarreran astelehen eta ostegunean, 16:00etatik 17:00etara; Erribera plazan (Día supermerkatuaren ondoan) datorren asteartean, hilak 26, 17:00etatik 18:00etara; Santiagomendi auzoan asteazkenean, martxoak 27; eta Joseba Barandiaran plazan (Txiki ondoan) datorren ostiralean, hilak 29, 17:00etatik 18:00etara.

Asteazkenean bigarren

Bilera, 19:00etan, eskolako areto nagusian

Erabaki hau gurasoek egin zuten lehenengo bileran hartutako erabakia izan zen. Otsailaren 27an egin zuten hura eta asteazkenean bilduko dira berriz, martxoaren 27an, eskolako areto nagusian, 19:00etan.

«Lan taldeak antolatzen ari gara eta zein pauso eman behar diren zehazten». Hasteko komunikazio taldea ere sortu dute herriaren lehen mailako behar hori, Astigarragan DBH, gauzatzeko. «Sare sozialetan hasi gara lanean gure beharra ikusi arazteko asmotan». Facebooken Astigarraga DBH orrialdea ireki dute eta bertan ematen diren pausoak jarraitu daitezke.

Herriaren babesa eta inplikazioa beharrezkotzat ikusten dute. «Ez da guraso batzuen arazoa, herriak duen gabezia haundi bat da. Guraso elkarteak urteak daramatza DBH Astigarragan bultzatzen eta eskaera honekin. Pentsatu da herrian bisibilitatea ematea eta herri mugimendu bat sortu da».

Lehenengo bilerara 90 herritar hurbildu ziren eta eskakizuna argia da. «Astigarragan orain DBH edukitzea. Hori da lehentasuna DBH eta orain». Gauzatzeko ordea oztopo batzuk gainditu behar dira. «Udalak lurra erosi du eta lehenengo pausoa eman du. Orain kontua da herriak mugitu behar duela hurrengo pausoak emateko».

«Udalak erositako lurra hiritartu egin behar du»

Bigarren pausoa ere zein den argia da. «Lur horiek Udalak hiritartu egin behar ditu, bestela Hezkuntzak ez du eraikiko DBH eskola. Bildu dadila Udala Hezkuntzarekin eta pausoak eman. Herri mugimenduaren helburua instituzioek pausoak ematera bideratzea da, ahalik eta azkarren. Ez dago denbora galtzerik».

Udalak behin baino gehiagotan esan du beraiek Urumea Berriko eremua lehenesten dutela, baina herri mugimendutik diote horrek izugarri atzeratuko lukeela DBH Astigarragan. «Lekua berdin zaigu, ez dugu nahi DBH bost, hamar, hamabost urte atzeratzea edo itxaron. Nahi duten lekuan egin dezatela, baina orain».

Hilerri ondoko lurrak omen dira azkartasuna gehien bermatzen dutena. «Prozedura luzeagoa du Urumeako eremuak. Zortzi urte beharko lirateke eta hori ez da posible. Gure lehentasuna denbora da, ahalik eta azkarren, eta hori hilerriko lurrak bermatzen dute».

«Martutene ere gainezka egongo da hiru urtetan»

Astigarraga azkar ari da hazten eta arazoak sortu dira. «Pasa den urtetik Martutenen jangelan ez dira sartzen eta ordutegi trinkoa martxan jarri behar izan dute. Hiru urtetan Martutenen gainezka egongo dira dauzkagun aurreikuspenen arabera, baina hauek ez dira seguruak. Hemendik hiru urtera hemendik joango diren umeak ez dira sartuko hori horrela baldin bada».

Hezkuntzak lurra eskatzen zuen. Erosketa egin ondoren Udalak lurrak hiritartu gabe Hezkuntza Sailan aurkeztuko du proiektua honek ontzat ematen badu, ondoren hiritartzeko.

«Honek guztiak hainbat duda sorrarazi dizkigu, Hezkuntzari hiritartu gabeko lur sail bat eskaintzeak ekar dezakeen ondorioak esate baterako. Hor korapiloa sortzen da. Alde batetik Hezkuntzak eraikina egiteko hiritartutako lurra behar du eta bestetik Udalak dio ziurtatu gabe Hezkuntzak lur horietan eraikina egiteko prest dagoela ez duela lurra hiritartuko. Horrek prozesua atzeratzen du eta denborarik ez dago. Ez da posible».

«Hezkuntzan esan ziguten argi dagoela Astigarragan DBH behar dela»

Orain arte lurra edukitzearen babes hori ez zuen Astigarragak. Jaurlaritzara joateko ere prest agertu dira. Hezkuntzarekin Guraso Elkarteak egin zuen bilera orain hilabete inguru.

«Argi ikusten dute Astigarragan DBH behar dela, baina ez dute ikusten bi urtetan. Martuteneko arazoa iritsiko da hemen DBH egon baino lehen. Ez oso epe luzean herrian DBH behar dela diote, baina ez guk ikusten dugun presa horrekin. Hala ere zortzi urte baino lehenago ikusten dute eta guk ezin dugu horrenbeste denbora itxaron. Orain behar da DBH Astigarragan. Guk arriskua ikusten genuen Txomin-Enean egin eta hemen ez egitea, baina esan ziguten hori ez dela horrela izango».

Luzerako mugimenduak egin beharko dituztela ikusten dute. «Guretzako planteagarria da DBH hiru urtetan edukitzea, baina horretarako Udaletik eta hezkuntzatik konbentzimendu osoa egon behar du eta pausoak eman. Gero lizitazioak, proiektuak eta obrak denbora eramaten baitute».


Bisitari ugari eta ostatuetan ere pozik aurtengo uda sasoiarekin

Bisitatu ez ezik, gehiagok pasa dute gaua aurtengo udan Debagoienean. Kataluniar ugari ibili da, eta Europatik, frantziarrak gehien. Talde handietan baino gehiago, familian etorri dira batez ere. Ostatuetan, pozik dira aurtengo uda sasoiarekin, eguraldiak eguraldi.

Uda ona izan dute Maialde landetxean

Frantziar eta kataluniar asko Oñati bisitatu dutenen artean

Eskualdeko herriak ez dira jendez hustu

Bergararrak eta bisitariak gustura, baserriko azokaren eskaintzarekin

Datu batzuk, adibide: egubakoitza bitartean –hilak 29–, Oñatiko turismo bulegotik 2.327 pertsona pasa ziren abuztuan –bisita gidatuetan 1.036 lagunek hartu dute parte–; bostetik bat, euskal herritarrak; bertakoak beste, ia, kataluniarrak (398) –valentziarrak (258) eta andaluziarrak (243) ondoren–, eta Europatik iritsitako bisitarien artean frantziarrak, nabarmen, gehien (206).

Oñatira bisitan etorri diren asko, beste bulegoren batean gomendatuta etorri omen dira, eta behin herria ezagututa, "merezi duela" esaten dutela dio turismo bulegoko Edurne Urteagak. "Askok esan digute barrualdean ibiltzeko gogoa zutela, kostaldea beste urte batzuetatik ezagutzen zutela, eta nahi zutela gehiago barrualdea ikustea".

Zenbakiekin pozik ageri da Urteaga: "Aurten, gainera, ikusi dugu taldeak, agentzietatik-eta, gutxiago datozela agian, baina solteko pertsona horiek bisitak hartu dituztela beste urte batzuetan baino gehixeago. Herriko jendea ere gehiago geratu da bertan, eta eurek ere hartu dituzte bisitak, batzuek errepikatu egin dute gainera, euren lagunak ekarrita: funtzionatzen ari da". Egunero bi bisita eskaini, eta ia-ia denak irten ei dira. Antolatutako talde handiak, oro har, gutxitu arren, justu Jaengo autobuskada zuten egunean egin zizkigun berbok turismo bulegoko gidariak. Oñati eta Arantzazu zituzten bisitatzekoak.

Ba, hain justu, Arantzazun, beste bikote bat, madrildarra –handik etorritako bisitariak ere asko izan dira, ohi bezala–, Edurne Urteagak zioen bezala, kostalderako baino barru alderako gogo gehiago zuten horietakoa: " Egun batzuk pasatzera etorri gara, eta hau pixka bat ezagutzera. Donostian egonak ginen, eta Hondarribian, baina beste zerbait ere ikusi nahi genuen. Oraingoan gauza gehiago ikusi ditugu. Arantzazun hartu dugu ostatu, ez zenez oso garestia...".

Ricardo eta Maribel, Arantzazu oinarrizko kanpaleku hartu eta handik irteerak egiten, "ingurura": "Lau egun egon gara eta itzuli egin behar dugu, lanera joan behar dugu-eta. Lan egin behar dugu, jateko eta bueltatzeko, hau polita da-eta. Bermeon izan gara, Matxitxako lurmuturrean, Loiolan eta Antiguan ere bai, Urbiara joan gara... Eta orain Idiazabal gazta batzuk erostera joatekoak gara. Oñatin ere egon gara, noski; oso herri polita. Elizak, ermitak... ikusten ibili gara. Gasteiz ere ezagutu dugu, katedrala, alde zaharra... Dena gustatu zaigu; niri mendia gehiago gustatzen zait itsasoa baino. Animaliak ikustea, basoa... Eta jan oso ondo egiten da".

Arantzazu eta Arrikrutz

Bisitariak ez, Arantzazun ohikoak direnei galdetuta, zioten jende asko ibili dela han ere abuztuan, "beste urte batzuetan baino gehiago"; aparkalekua egunero beteta egon dela, eta matrikulak begiratuz gero, kanpoko jende asko ibili dela esan daitekeela.

Hori berresten dute Aizkorri-Aratzeko parketxeko datuek ere, "hobekuntza nabarmena" izan dela bisitari kopuruan. Abuztuarekin batera, uda hasiera, ekaina ere ona izan zela diote zenbakiek. Eta bisitarien jatorriari dagokionez, Arantzazun ere ohiko joera, nahiz eta hurrenkeran ñabarduraren bat egon: Madril, Katalunia, Andaluzia; eta Alemania, Holanda, Frantzia.

Arrikrutzen ere pozik egoteko moduko datuak batu dituzte, 2008 urtetik hona onenak, azken urteetako beherako joera kolpetik etenaz. Kobak zabaldu osteko aurreneko bi urteetatik, 2.000 bisitarira iritsi gabe zeuden abuztuan –iaz, adibidez, 1.716 izan ziren; aurten, aipatutako langa gainditu eta hilabeteko hainbat egun izan dituzte sobera–.

Bergaran ere jende asko

Bergarak ere erakartzen du turistarik uda sasoian; datu zehatzik oraindik ez, baina kanpaina ona izan den –izaten ari den– pertzepzioa bai. Ohiko bisita gidatuak egin dituzte, monumentuena eta San Pedro parrokiakoa, baina jende gehienak bere kabuz ezagutu ohi du herria, turismo bulegoko Alaia Aberasturiren arabera: "Turismo Bulegora etortzen diren gehienek bertan dugun esku-orria hartzen dute eta horrekin euren kabuz egiten dute ibilbidea; esku-orrian bi ibilbide desberdin proposatzen ditugu. Gainera, eraikuntzetan ere badaude informazio plaka batzuk. Batzuk gogoarekin geratzen dira oraindik, eta horiek bisita ere egiten dute gero".

Beste batzuk, ordea, turismo bulegotik –aurten, aurrenekoz, Errekalde jauregian– pasa ere ez: "Banatzen ditugu esku-orriak beste turismo bulegoetan, hoteletan, nekazal-turismoetan... Eta informazio horrekin Bergarara etortzen dira eta asko ez dira gugana etortzen, ze eurek badute informazioa. Kanpoan ere promozioa egiten dugunez, batzuk lanak eginda etortzen dira".

Horietako bikote bat, Consuelo eta haren senarra, Bartzelonakoak, turismo bulegotik pasatzerako herriko eraikin esanguratsuenen bila, gida eskuan: "Zortzigarren urtea da Euskal Herrira gatozena. Asko gustatzen zaigu inguru hau. Hilaren 22an etorri ginen, eta Bilbon egin genituen lau egun, eta orain Donostian gaude, eta handik egiten ditugu irteerak. Dena gustatzen zaigu hemendik, kostaldea, barrualdea, jendea, jana... Jendea oso adeitsua da, edozer galdetu eta oso ondo azaltzen dizute, oso ondo, horregatik errepikatzen dugu".

Zortzi urtean Euskal Herriko hamaika txokotan izan dira, batzutan behin baino gehiagotan: "Leku berrietara joaten gara, baina bada errepikatzen dugunik ere, hobeto ikusteko, ikusi gabe utzi ditugun gauzak eta... Gaztelugatxera, adibidez, bi aldiz joan gara, ilusioa egiten zigun berriz ere kaperara igotzeak. Oraingoan ari gara ikusten aurrekoetan ikusi gabeko barrualdeko herriak. Kostaldea ia osorik ezagutzen dugu. Bergara oso polita ari zaigu iruditzen. Garai bateko eraikinekin, eta dena oso kontzentratuta dago erdigunean; beste herri batzuetan gehiago ibili behar izaten da, baina hemen ez".

Bergaran goiza, gero Azpeitia, Azkoitia eta Tolosa, asmoa, lotara Donostiara itzuli aurretik. Senar-emazte hauen kasua ez da, beraz, baina bai Bergarako eta bai Oñatiko turismo bulegoetan zioten irudipena dutela aurten beste batzuetan baino bisitari gehiagok hartu dutela ostatu gurean; zenbaitetara deituta, hala baieztatzen dute: "Beteta" izan dutela diote Oñatiko Torre Zumeltzegi hotelean, egunetako egonaldiekin gainera; eurek gehiago "pasoko jendea" izan dutela Bergarako Ormazabalen; eta "topera" ibili direla Eskoriatzako Gorosarri landa apartamentuetan.

Leintz Gatzagan gustura

Eskoriatzan bertan abuztu hasieran egon zen herriko ondarea bisita gidatuekin ezagutzeko aukera, eta, maldan gora, Leintz Gatzagan izan ei dute Eskoriatzan ostatu hartuta zegoen bat baino gehiago, beste hainbat jenderekin batera, herria bera, Dorletako santutegia eta Gatz museoa ikusten: "Hamar lagunetik gorako taldeak izan ezean –eta batzuk izan dira–, asteburuetan egin ditugu bisita gidatuak. Baina bi zubi izan dira, San Inaziorena eta Ama Birjinarena, eta hor hiru-lau egunez egon da zabalik"; aurtengo abuztuan, "beste urte batzuetan baino jende gehiago" ibili dela Leintz Gatzagan ere, hala zioen Iñaki Agirreurretak, turismo gaiez arduratzen den zinegotziak.


Estrasburgok hilaren 21ean emango du 'Parot doktrinaren' inguruko epaia

Espainiako Gobernuko iturriek adierazi dute Europako Giza Eskubideen Auzitegiak urriaren 21ean jakinaraziko duela Ines del Rioren auziari buruzko ebazpena. Pello Odriozola tolosarrari eragingo dio erabakiak.

Martxoaren 20an egin zuen Ines del Rio presoaren egoerari buruzko auzi saioa Europako Giza Eskubideen Auzitegiko sala handiak, eta udazkenerako espero zen epaia. Itxaronaldi horri epea jarri dio Espainiako Gobernuak: datorren astelehenean, hilak 21, ezagutaraziko du Estrasburgok doktrinari buruzko erabakia.

71 presok dute ezarria 192/2006 doktrina, tartean Pello Odriozola tolosarra. Berez, Ines del Rio presoaren auzia du aztergai epaitegiak, baina doktrina osoa jarriko luke auzitan ebazpenak.

Ines del Rio Prada euskal presoari doktrina hori ez zitzaiola ezarri behar ebatzi zuen Estrasburgoko Auzitegiak iazko uztailean, eta, beraz, presoa "ahalik eta azkarren" libre uzteko exijitu zion Espainiari. Ez zuen hala egin, ordea, eta helegitea jarri zuen Giza Eskubideen Europako Auzitegian. Del Rio 1987tik dago preso, eta 2008ko uztailean libre ateratzekoa bazen ere, 2017ra arte luzatu zioten zigorra.


Euroliga eta izarren liga Goiena Klubean!

Azaroaren 14an, 20:00etan Baskoniak eta Real Madrilek jokatuko duten partidurako sarrerak ditugu. Beti bezala, 4 sarrera bikoitz zozketatuko ditugu Goiena Klubeko bazkideen artean. Animatu eta parte hartu zozketan!

Zozketan parte hartzeko (Azaroaren 12ra arte):

E-postaz: kluba@goiena.eus

WhatsApp: KLUBA [Baskonia] [bazkidearen zenbakia] 688 69 00 07 zenbakira.

Parte-hartzaileen artean egingo da zozketa.

Saskibaloia baino, futbola nahiago baduzu, azaroaren 20an, 21:00etan, Eibarrek eta Betisek jokatuko duten partidurako sarrerak era baditugu. Kasu honetan bi sarrera bikoitz zozketatuko ditugu Goiena Klubeko bazkideen artean. Animatu eta parte hartu zozketan!

Zozketan parte hartzeko (Azaroaren 16ra arte):

E-postaz: kluba@goiena.eus

WhatsApp: KLUBA [Eibar] [bazkidearen zenbakia] 688 69 00 07 zenbakira.

Parte-hartzaileen artean egingo da zozketa.


Alberto Plazaola atxilotu dute Ziburun, harentzako euroaginduari jarraituta

Abenduan atera zen kalera, Frantziako eta Espainiako kartzeletan betetako zigorrak beteta. Atxilotzeko agindua eman zuen Auzitegi Nazionalak, eta Plazaola Ziburun bizitzen jarri zen. Han atzeman du Frantziako Poliziak.


Astiazaraneko sagardoa onena, 1.282 puntu lortuta,

Xalaparta Elkarteko Sagardo Txapelketan.

Zubietako Astiazaran sagardotegiak irabazi zuen, ostiralean, Xalaparta Elkarteko Sagardo Txapelketan. Hamar sagardotegiren artean lehiatu zen, eta elkartean bildutako 90 pertsonek bozkatuta, 1.282 puntu lortu zituen. Bigarren sagardotegia Astigarragako Bereziartua izan zen, 1.223 punturekin; eta hirugarrena Oiarbide, 1.193 punturekin. Argazkian, hiru aurrenekoak, Antton Garin, eta J.M. Otermin presidentearekin.